3 escuelas publica andam na sa face-to-face classes\nCiudad nin Naga --- Tolong mga elementary school na escuelas publica sa ciudad na ini pigrecomendar sa central office kan Department of Education (DepEd) nganing preparado an Naga ano man na oras magpaluwas nin directiva si Secretary Leonor Briones na puede nang punan an limitadong face-to-face classes.\nSinabi ni City School Division Superintendent Manny De Guzman an mga escuelahan kinababalehan kan elementary schools sa upper barangay Panicuason asin San Isidro na parejong zero sa caso sa coronavirus disease asin an Naga Central School II sa barangay Peñafrancia.\nAn recomendasyon kan DepEd Naga kasunod kan pinadarang checklist kan saindang opisina central kan mga escuelahan na dapat isumiter kan mga DepEd official na calificado sa limtadong face-to-face classes.\nKun marealsar an klase mga duwa hasta sa tolong aldaw cada semana alagad magdedefende sa ipapaluwas na memorandum kan DepEd national, sabi pa ni De Guzman.\nSi Secretary Briones iyo an awtorisado na magrecomendar sa Malacañan kun nuarin iimplementar an face-to-face classes alagad sa ngunian dai pang asegurasyon sa tahaw kan padagos na paglangkaw kan Covid-19 cases.\nAn Sangguniang Panlungsod kan Ciudad nin Naga nagpasar na nin resolusyon na nagpapabor sa recomendasyon kan DepEd na magkaigwa na digdi kan pilot face-to-face classes alagad sa mga lugar na zero sa Covid-19 case.\nSa maabot na Hulyo 10, 2021 iyo an ultimong aldaw sa klase sa escuelas publica para sa school year 2020-2021.\nAlagad an DepEd Naga maghahalat kan ipapaluwas na memorandum kun anong bulan an burokasan nin klase para sa school year 2021-2022 mantang sainda nang pig-aandaman.\nAn early registration sa elementary asin high school nagpuon na kan Marso 26 asin matapos sa Abril 30, 2021.\nSi mga dati nang naka-enroll asin nag-eescuela ngunian na school year dai na kabale huli ta yaon na sinda sa listahan alagad an kaayon sana sa early registration iyo an kindergarten, grade 1 to 7 asin grade eleven.\nMayong nangyayaring face-to-face envez online an pagpalista sa mga public school. (DPAureus)


“Dai Tulos Kamo Matanyog sa Saindong Pangangatanusan”! | Pag-aadalan\nIningatan Sinda ni Jehova Paagi sa Anino nin Kabukidan\nLikayan na “Dai Tulos Kamo Matanyog sa Saindong Pangangatanusan”!\nMasakripisyo Ka Daw Para sa Kahadian?\n“Ini Magseserbing Girumduman Para sa Saindo”\n‘Gibuhon Nindo Ini sa Paggirumdom sa Sako’\nKun Paano Makakayanan an Pagkagadan kan Saimong Agom\nIndise nin mga Tema Para sa An Torrengbantayan na 2013\nAn Torrengbantayan—Pag-aadalan na Edisyon | Disyembre 2013\nBASAHON SA Afrikaans Albanian Aleman Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bicol Brazilian Sign Language Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Colombian Sign Language Croatian Czech Dangme Danish Dutch Efik Español Estonian Ewe Finnish Ga Georgian Greenlandic Griego Guarani Haitian Creole Hapon Hiligaynon Hungarian Icelandic Igbo Iloko Indonesian Ingles Italian Sign Language Italiano Japanese Sign Language Kazakh Kikuyu Kinyarwanda Kirghiz Kirundi Koreano Kwangali Kwanyama Latvian Lingala Lithuanian Luo Malagasy Malay Maltese Mexican Sign Language Myanmar Ndebele Ndonga Nepali Norwegian Nzema Oromo Pangasinan Polish Portuguese Pranses Quechua (Ayacucho) Quechua (Bolivia) Romanian Ruso Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Sranantongo Swahili Swati Swedish Tagalog Tahitian Thai Tigrinya Tsonga Turkish Twi Ukrainian Uruund Uzbek Venda Vietnamese Waray-Waray Wayuunaiki Wolaita Xhosa Yoruba Zulu\n“Mga tugang, . . . pinakikiulayan niyamo kamo na dai tulos kamo matanyog sa saindong pangangatanusan.”—2 TES. 2:1, 2, NW.\nMGA PUNTONG DAPAT PAG-ISIPAN\nAnong napapanahon na mga patanid an nasa mga surat ni Pablo sa mga taga Tesalonica?\nAno an makakatabang sa sato na dai madaya?\nPaano sarong proteksiyon sa sato an maigot na paghuhulit kan Kahadian?\n1, 2. Taano ta lakop nanggad ngunyan an pandadaya, asin paano iyan ipinapalakop? (Hilingon an ritrato sa itaas.)\nAN PANGLOLOKO, pandadaya, asin scam lakop na nanggad sa presenteng sistema nin mga bagay. Dai kita maninigong magngalas kaini. Malinaw na sinasabi kan Bibliya na si Satanas na Diyablo ekspertong paradaya, asin siya an namamahala sa sistemang ini. (1 Tim. 2:14; 1 Juan 5:19) Mantang nagrarani kita sa katapusan kan maraot na sistemang ini, urog pang naaanggot si Satanas huling ‘kadikit na sana an panahon’ niya. (Kap. 12:12) Kaya makakaasa kita na maurog pa an pandadaya kan mga nasa irarom kan impluwensiya kan Diyablo, nangurugna sa mga nagsusuportar sa tunay na pagsamba.\n2 Kun minsan may itinatampok sa media na mapandayang mga tataramon asin direktang kaputikan dapit sa mga lingkod ni Jehova saka sa mga tinutubod ninda. Ginagamit an pamayong mga bareta sa diyaryo, dokumentaryo sa telebisyon, asin mga Web page sa Internet para palakupon an mga bagay na bakong totoo. Huli kaiyan, may mga napupurisaw dahil madali sindang napaniwala sa siring na kaputikan.\n3. Ano an makakatabang sa sato na malabanan an pandadaya?\n3 Marahay na sana ta igwa kita kan Tataramon nin Diyos, na ‘kapaki-pakinabang sa pagpakarhay’ o pagtanos nin mga bagay-bagay, para malabanan an nakakapangluya sa buot na taktikang ini kan satong kaiwal. (2 Tim. 3:16) Mahalagang maaraman ta sa mga surat ni apostol Pablo na may mga Kristiyano kan inot na siglo sa Tesalonica na nadaya huling naniwala sa bagay na bakong totoo. Sinadol niya sinda na ‘dai tulos matanyog sa saindang pangangatanusan.’ (2 Tes. 2:1, 2, NW) Ano an manunudan ta sa mamumuton na konseho ni Pablo, asin paano niyato ini ikakaaplikar?\nNAPAPANAHON NA MGA PATANID\n4. Paano pinatanidan an mga Kristiyano sa Tesalonica mapadapit sa pagdatong kan ‘aldaw ni Jehova,’ asin paano kita pinapatanidan?\n4 Sa inot na surat ni Pablo sa kongregasyon sa Tesalonica, tinawan niya nin atensiyon an pagdatong kan ‘aldaw [ni Jehova].’ Habo niya na nasa kadikluman asin bakong andam an saiyang mga tugang. Huli kaiyan, sinadol niya sinda bilang ‘mga aki nin liwanag’ na ‘magpuka asin magpakamayukod’ o magdanay na tultol an pag-iisip. (Basahon an 1 Tesalonica 5:1-6.) Sa ngunyan, hinahalat ta an paglaglag sa Dakulang Babilonya, an pambilog na kinaban na imperyo nin palsong relihiyon. Ini an magigin tanda kan kapinunan kan dakulang aldaw ni Jehova. Nagpapasalamat kita na igwa kita nin urog na pakasabot dapit sa kautuban kan katuyuhan ni Jehova. Siring man, paagi sa kongregasyon, regular kitang nag-aako nin napapanahon na mga pagirumdom na nakakatabang sa sato na magdanay na tultol an pag-iisip. An pagtao nin atensiyon sa pauruutrong mga patanid na ini makakapakusog sa satong determinasyon na magtao sa Diyos nin ‘sagradong paglilingkod na igwa kan satong kakayahan na mangatanusan.’—Roma 12:1, NW.\nNagsurat si Pablo para tawan an mga Kristiyano nin napapanahon na mga patanid (Hilingon an parapo 4, 5)\n5, 6. (a) Sa ikaduwang surat ni Pablo sa mga taga Tesalonica, ano an tinawan niya nin atensiyon? (b) Ano an madali nang gibuhon nin Diyos paagi ki Jesus, asin ano an maninigo tang ihapot sa satong sadiri?\n5 Dai nahaloy, pagkatapos na ipadara ni Pablo an inot niyang surat sa mga Kristiyano sa Tesalonica, ipinadara na man niya sa sainda an ikaduwang surat. Tinawan niya digdi nin atensiyon an maabot na kahurasaan pag ginibo na kan Kagurangnan na Jesus an paghukom nin Diyos sa ‘mga dai nakakamidbid sa Diyos, asin sa mga dai nagkukuyog kan ebanghelyo.’ (2 Tes. 1:6-8) Ihinayag sa kapitulo 2 kan surat na ini na sa kongregasyon na iyan may mga ‘naribaraw’ manungod sa aldaw ni Jehova, kaya naniwala sinda na harani na kaidto an pag-abot kaiyan. (Basahon an 2 Tesalonica 2:1, 2.) * An inot na mga Kristiyanong idto limitado sana an pakasabot manungod sa kautuban kan katuyuhan ni Jehova, arog kan inadmitir ni Pablo dapit sa hula: ‘An balaog sato nin pakaaram asin nin propesiya igwa nin kakulangan. Alagad pag-abot kan kapanuan, an kakulangan mawawara.’ (1 Cor. 13:9, 10, BPV) * Pero an ipinasabong na mga patanid na isinurat ni Pablo, apostol Pedro, asin nin iba pang maimbod na linahidan na mga tugang kaidto makakatabang sa sainda na mapagdanay an pagtubod ninda.\n6 Para ikatanos an mga bagay-bagay, ipinaliwanag ni Pablo paagi sa pasabong nin Diyos na magkakaigwa nin dakulang apostasya asin malataw an ‘tawo nin katampalasanan’ bago an aldaw ni Jehova. * Pagkatapos kaiyan, sa itinalaan na panahon nin Diyos, “tutunawon” kan Kagurangnan na Jesus an gabos na nadaya. Sinabi mismo kan apostol an dahilan kan paghukom na ini sa sainda; iyan huli ta ‘dai ninda inako an pagkamuot sa katotoohan.’ (2 Tes. 2:3, 8-10) Marahay na haputon ta an satong sadiri: ‘Gurano ko kanamumutan an katotoohan? Inaaram ko daw pirmi an presenteng pakasabot ta na nasa magasin na ini asin sa iba pang publikasyon na basado sa Bibliya na itinatao para sa pambilog na kinaban na kongregasyon kan mga lingkod nin Diyos?’\nMADUNONG NA PILION AN SAIMONG MGA KAIBA-IBA\n7, 8. (a) Anong mga peligro an kaipuhan na labanan kan inot na mga Kristiyano? (b) Ano an nangurugnang peligro para sa mga Kristiyano ngunyan?\n7 An totoo, namemeligro an mga Kristiyano bako sana sa mga apostata asin katukduan kaini. Nagsurat si Pablo ki Timoteo na ‘an pagkamuot sa pirak iyo an gamot nin manlain-lain na karatan.’ Sinabi kan apostol na ‘sa pag-abot kaiyan an nagkapira nagkaralagalag sa pagtubod, asin [sinaksak an sadiri ninda] nin [dakul] na kamunduan.’ (1 Tim. 6:10) ‘An mga gibo nin laman’ magdadanay man na peligro.—Gal. 5:19-21.\n8 Pero, masasabutan mo kun taano ta mapuwersang pinatanidan ni Pablo an mga taga Tesalonica dapit sa grabeng peligro huli sa siring na mga lalaki na inapod man niyang ‘mga bakong totoong apostol.’ Kaiba sa sainda an mga lalaking nagtataram nin ‘mga bagay na maraot, tanganing maguyod ninda sa sainda an mga disipulo.’ (2 Cor. 11:4, 13; Gui. 20:30) Pag-abot nin panahon, kinomendaran ni Jesus an kongregasyon sa Efeso huli ta dai ninda ‘matios an maraot na mga tawo.’ ‘Binalo’ kan mga taga Efeso an mga indibidwal na sa katunayan palsong mga apostol, iyo, mga putikon. (Kap. 2:2) Interesante na sa ikaduwang surat ni Pablo sa mga taga Tesalonica, ini an isinadol niya sa sainda: ‘Ngunyan, kami nagbubuot saindo, mga tugang, sa ngaran kan satong Kagurangnan na si Jesu-Cristo, na kamo bumulag sa gabos na tugang na naglalakaw nin bakong matanos’ o bakong tultol. Dangan espesipiko niyang sinambit an mga Kristiyano na “habong magpagal.” (2 Tes. 3:6, 10) Pero kun sinda ibinibilang na bakong tultol, urog nanggad na totoo iyan sa mga minagawi nin siring sa apostata! Iyo, an dayupot na pakikiasosyar sa siring na mga indibidwal kaidto nangurugnang peligroso saka dapat na likayan—asin totoo man iyan ngunyan.—Tal. 13:20.\n9. Taano ta maninigo kitang magin mapagbantay kun may magpahayag nin personal na paghuna-huna o pagtatsar?\n9 Harani na kita sa biglang pag-abot kan dakulang kahurasaan asin katapusan kan maraot na sistemang ini, kaya urog na mahalaga ngunyan an ipinasabong na mga patanid na iyan na itinao kan inot na siglo. Siyertong habo tang ‘pagbasangon’ an dai na kutana maninigong kabuutan ni Jehova asin dai magkamit kan panuga na buhay na daing katapusan, sa langit man o sa daga. (2 Cor. 6:1) Kun may nag-aatender man sa pagtiripon kan kongregasyon na magpurbar na engganyaron kita na pag-ulayan an personal na paghuna-huna o tatsaran an ibang tugang, maninigo nanggad na magin mapagbantay kita.—2 Tes. 3:13-15.\n“PAPAGDANAYON AN SAINDONG PANGANGAPOT SA MGA TRADISYON”\n10. Sa anong mga tradisyon sinadol na magdanay an mga Kristiyano sa Tesalonica?\n10 Sinadol ni Pablo an mga tugang sa Tesalonica na ‘manindugan nin marigon’ asin magdanay sa kun ano an nanudan na ninda. (Basahon an 2 Tesalonica 2:15.) * Ano an “mga tradisyon” na itinukdo na sa sainda? Siyertong bako an mga pinapaniwalaan asin pinapalakop nin palsong relihiyon na garo baga iyan arog kahalaga kan nasa Kasuratan. Imbes, an pinapanungdan ni Pablo iyo an mga katukduan na nanudan niya asin nin iba pa ki Jesus siring man an ipinaabot nin Diyos paagi sa saiya, na kadaklan kaiyan nagin kabtang kan ipinasabong na Kasuratan. Kinomendaran ni Pablo an mga tugang sa kongregasyon sa Corinto huling, arog kan isinurat niya, ‘kamo naggigirumdom sako sa gabos na bagay, asin [pinapangaptan] nindo an mga katukduan [o tradisyon], siring sa pagkatao ko kaiyan sa saindo.’ (1 Cor. 11:2) Masasarigan an ginikanan kan siring na mga katukduan kaya mapagkakatiwalaan nanggad iyan.\n11. Sa anong mga paagi puwedeng mabiktima nin pandadaya an iba?\n11 Kan magsurat si Pablo sa mga Hebreo, tinawan niyang atensiyon an duwang paagi na puwedeng mawara nin sarong Kristiyano an pagtubod asin dai makapanindugan nin marigon. (Basahon an Hebreo 2:1; * 3:12. *) Nagtaram siya dapit sa ‘pagkaanod’ asin “pagrayo.” Sa primero, tibaad dai naririsa an pagkaanod nin baroto parayo sa pangpang nin salog. Luway-luway iyan. Sa ibong na kampi, puwede man na tuyong ibusol nin saro an baroto niya parayo sa pangpang. Pareho iyan nag-iilustrar sa kamugtakan kan mga nabibiktima nin pandadaya, kaya nagluya an pagsarig ninda sa katotoohan.\n12. Anong mga aktibidad ngunyan an puwedeng makaraot sa espirituwalidad ta?\n12 Puwedeng siring kaiyan an nagin sitwasyon nin nagkapira sa mga taga Tesalonica. Asin kumusta man ngunyan? Kadakul nin aktibidad na nakakasayang nin oras. Isip-isipa kun pirang oras an ginagamit sa mga social network, pagbasa asin pagsimbag sa elektronikong mga mensahe, pagparaasikaso sa mga kinahihiligan, o pagparasubaybay sa mga isport. Arin man kaini puwedeng makadisturbo sa sarong Kristiyano asin makapaluya sa kaigutan niya. Ano an resulta? Puwedeng maapektaran an udok sa pusong pamimibi, pag-adal kan Tataramon nin Diyos, pag-atender sa pagtiripon, asin paghuhulit kan maugmang bareta. Huli kaini, ano an magigibo ta para dai tulos matanyog an satong pangangatanusan?\nPROTEKSIYON SA PAGKATANYOG\n13. Arog kan ihinula, ano an atitud nin dakul, asin ano an makakatabang para dai mangluya an pagtubod ta?\n13 An sarong bagay na kaipuhan ta nanggad na gibuhon iyo na pirming isaisip an panahon na kinabubuhayan niyato asin an posibleng epekto kan pakikiasosyar sa mga habong magtubod na nasa ‘huring mga aldaw’ na kita. Mapadapit sa peryodong ini, si Pedro nagsurat: ‘An mga paraulog-ulog madatong na may pag-ulog-ulog, na maglalakaw suno sa saindang sadiring mga hurot, asin magsasabi, “Hain an panuga kan saiyang pagdatong? Huli ta, magpuon kan aldaw na tumurog [sa kagadanan] an mga [apuon], an gabos na bagay nagdadanay siring sa dati, puon sa kapinunan kan paglalang.”’ (2 Ped. 3:3, 4) An aroaldaw na pagbasa asin regular na pag-adal kan Tataramon nin Diyos makakatabang sa sato na magtaong atensiyon kun hain na kita sa dalagan nin panahon—an pakaaram na nasa ‘huring mga aldaw’ na kita. Haloy nang nagpuon an ihinulang apostasya asin iyan nagpapadagos sagkod ngunyan. ‘An tawo nin katampalasanan’ padagos na nag-eeksistir asin nagkokontra sa mga lingkod nin Diyos. Huli kaiyan, kaipuhan tang magdanay na mapagbantay sa kaharanihan kan aldaw ni Jehova.—Sof. 1:7.\nAn urog pang pagpreparar asin pakikikabtang sa ministeryo makakatabang sa sato na dai tulos matanyog sa satong pangangatanusan (Hilingon an parapo 14, 15)\n14. Paano sarong proteksiyon an pagdadanay na sibot sa paglilingkod sa Diyos?\n14 Pinapatunayan nin eksperyensiya na an sarong panginot na paagi para magdanay na mapagbantay asin dai matanyog an pangangatanusan iyo an regular na paghuhulit kan maugmang bareta kan Kahadian. Huli kaiyan, kan pagbutan ni Cristo Jesus—an Payo kan kongregasyon—an mga parasunod niya na gumibo nin mga disipulo sa mga tawo kan gabos na nasyon, na tinutukduan sinda na utubon an mga bagay na itinukdo niya, siya nagtatao nin sadol na maprotektar sa saiyang mga parasunod. (Mat. 28:19, 20) Kaipuhan tang magin maigot sa paghuhulit para masunod an pagbuot niya. Maiimahinar mo daw an saimong mga tugang sa Tesalonica na kontento na sa paghuhulit asin pagtutukdo na dai sa buot, na garo baga iyan saro sanang obligasyon na ginigibo nin daing kabuhay-buhay? Girumdumon an sinabi ni Pablo sa sainda: ‘Dai nindo pagsigbuhon an espiritu. Dai pagbasang-basangon an mga paghula.’ (1 Tes. 5:19, 20) Asin nakakaugma nanggad an mga hula na pinag-aadalan asin ipinapaabot ta sa iba!\n15. Anong nakakatabang na mga bagay an puwedeng iiba sa pampamilyang pagsamba?\n15 Siyempre, gusto tang tabangan an pamilya ta na mapauswag an kakayahan sa paglilingkod sa langtad. Nanumpungan nin dakul na tugang na an sarong paagi na magibo iyan iyo na gibuhon na kabtang kan pampamilyang pagsamba ninda an pag-andam para sa ministeryo. Makakatabang kun pag-uulayan kan mga miyembro kan pamilya kun paano papatalubuon an interes kan mga nakaulay ninda. Ano an ipapakipag-ulay ninda sa pagdalaw liwat? Anong mga topiko an posibleng marhay na makapukaw nin padagos na interes kan mga dadalawon liwat? Nuarin pinakamarahay na magdalaw liwat? Ginagamit man nin dakul an sarong kabtang kan pampamilyang pagsamba para mag-andam sa mga pagtiripon kan kongregasyon tanganing aram ninda an mga pag-aadalan duman. Makakapagpreparar ka daw nin urog para makapagkomento? An pagpartisipar mo makakapakusog sa saimong pagtubod asin sa siring makakatabang na dai tulos matanyog an saimong pangangatanusan. (Sal. 35:18) Iyo, an pampamilyang pagsamba proteksiyon sa sato laban sa paghuna-huna asin pagduda.\n16. Ano an dahilan kan linahidan na mga Kristiyano para papagdanayon an kakayahan na mangatanusan?\n16 Pag hinuhurop-hurop ta kun paano binebendisyunan ni Jehova an mga lingkod niya sa nakaaging mga taon paagi sa urog na pakasabot sa hula sa Bibliya, naaapresyar niyato an marahayon na balos na itatao sa maabot na panahon. May paglaom an mga linahidan na makaibanan si Cristo sa langit. Marahayon nanggad na dahilan para papagdanayon ninda an kakayahan na mangatanusan! Siyertong ikakaaplikar ta sa sainda an isinurat ni Pablo sa mga taga Tesalonica: ‘Kami kaipuhan na sa giraray magpasalamat sa Diyos manungod saindo, mga tugang na namumutan nin Kagurangnan, huli ta magpuon sa kapinunan pinili kamo nin Diyos sa pagpakangbanal kan espiritu asin sa pagtubod sa katotoohan.’—2 Tes. 2:13.\n17. Paano ka naparigon kan mga tataramon sa 2 Tesalonica 3:1-5?\n17 Asin an mga naglalaom na mabuhay nin daing katapusan digdi sa daga maninigo man na magmaigot na dai tulos matanyog an saindang pangangatanusan. Kun ika may daganon na paglaom, isapuso an mamumuton na pamparigon na isinurat ni Pablo sa mga kapwa linahidan sa Tesalonica. (Basahon an 2 Tesalonica 3:1-5.) Maninigo na lubos na apresyaron kan lambang saro sa sato an mamumuton na mga tataramon na iyan. Iyo, an surat sa mga taga Tesalonica nagtatao nin mahalagang marhay na mga patanid dapit sa paghuna-huna o kuwestiyonableng mga ideya. Pinapahalagahan na marhay kan mga Kristiyano ngunyan an mga patanid na ini huling harani na an katapusan.\n^ par. 5 2 Tesalonica 2:1, 2 (NW): “Minsan siring, mga tugang, mapadapit sa presensiya kan satong Kagurangnan na Jesu-Cristo asin sa satong pagkatipon sa saiya, pinapakiulayan niyamo kamo na dai tulos kamo matanyog sa saindong pangangatanusan ni maribaraw baga man paagi sa ipinasabong na tataramon o paagi sa berbal na mensahe o paagi sa surat na garo baga hali sa samo, na nagsasabi na an aldaw ni Jehova uya na.”\n^ par. 6 Arog kan mababasa ta sa Gibo 20:29, 30, sinabi ni Pablo na sa laog kan Kristiyanong mga kongregasyon, ‘may maruluwas na pag-iriba na magtataram nin mga bagay na maraot, tanganing maguyod ninda sa sainda an mga disipulo.’ Pinapatunayan kan kasaysayan na pag-abot nin panahon nagkaigwa nin grupong klero asin lego. Kan ikatulong siglo C.E., nagin nang malinaw na an grupong klero nin Kakristiyanuhan iyo ‘an tawo nin katampalasanan.’—Hilingon an The Watchtower, Pebrero 1, 1990, pahina 10-14.\n^ par. 10 2 Tesalonica 2:15 (NW): “Kaya, kun siring, mga tugang, manindugan kamo nin marigon asin papagdanayon an saindong pangangapot sa mga tradisyon na itinukdo sa saindo, iyan man paagi sa berbal na mensahe o paagi sa samong surat.”\n^ par. 11 Hebreo 2:1 (NW): “Kaya ngani kinakaipuhan na kita magtao nin urog kisa sa dating atensiyon sa mga bagay na satong nadangog, tanganing dai kita nuarin man ikaanod.”\n^ par. 11 Hebreo 3:12 (NW): “Mag-ingat kamo, mga tugang, ta tibaad tumubo sa siisay man sa saindo an maraot na puso na daing pagtubod paagi sa pagrayo sa buhay na Diyos.”\nAN TORRENGBANTAYAN—PAG-AADALAN NA EDISYON Disyembre 2013


Sobra sa rinibong taon antes mag-abot si Fernando Magallanes (Magellan), mga 500 taon na an naka-agui kan 1521 igwa na nin mga tao sa labing siete mil na islas kan Perlas nin Sirangan.\nSinda an mga orihinal o tunay na Pinoy, maitom, kurong, gadot, mahigos magtrabaho sa kabukidan, mga simpleng tao.\nSagkod ngonyan mangalas kita ta dakol pa sinda bako lang sa Bikol arog diyan sa Rinconda, Partido, Camarines Norte, asin Sorsogon, kundi sagkod sa Mindanao, Kabisayaan asin parteng Norteng Luzon kabale na an mga aetas sa Zambales, sa Kabukidan kan Mount Pinatubo, Palawan, asin Mindoro.\nApesar kan halawig na panahon kan pag-estar digdi kan mga Kastila, mga Amerikano, Hapon asin orog na kan mga Intsik na antes mag-abot si Magellan lakop na sinda sa Pilipinas. Pero an sabi digdi lang sa Bikol may mga 50 sagkod 70 mil pang mga Agta.\nAn iba sainda nakapag-adal man, may mga professionals na ngani arog kan mga paratukdo, inhenyero, nars doctor asin iba pa, pero an kadaklan mangmang pa o ignorante mala ta sabi ngani kan sarong volunteer worker na nagtatabang sa saindang komunidad digdi sa Bikol, habo pang mag-ereskwela.\nAn sabi daa kaya kan mga magurang kun papaaradalon an mga aki baka magpaaragom tulos. Kun magpaaragom o mag-agom babayaan na an magurang, pano na palan sinda?\nKan naka-agi ngani na bagyong Tisoy inubos kan makusog na duros, asin uran an saindang mga pananom arog kan duma asin niyog sa mga banwaan kan Goa asin Tigaon. Makaherak an saindang kamugtakan.\nAn tubig na saindang pigkukuananan nin inumon asin panlaba pinaki-araman pa kan lokal na gobyerno kaya problemado sinda ngonyan.\nAn dae ko man maintindihan ining National Commission on Indigenous People (NCIP) na garo baga mayo lamang karinyo o amor sa saindang mga kleyente ta kun mayo an mga Agta mayo sindang trabaho asin opisina.\nGaro kaya an mga opisyales o empleyados/empleyadas kan opisinang ini bako man mga Pinoy kundi mga Tisoy.\nMarhay ngani ta igwa man nin mga tao na nagmamakulog sainda digdi sa Cam. Sur. Igwa nin Hansel & Gretel Foundation, Inc. na nagbugtak nin mga eskwelahan para sa mga Agta sa banwaan kan Tigaon, Goa, Buhi, asin Iriga City.\nPinapamayuhan ni Mrs. Carmen Ipo- Dapilos bilang chairman and president. An eskwelahan na hango sa orihinal na grupo duman sa Alemanya nagtatao nin libreng edukasyon sa mga katutubo.\nLibre as in mayong tuition o matrikula. Pigtatarawan pa an mga estudyante asin mga magurang ninda nin tabang pinansyal asin materyal.\nNgonyan nganing Kristmas an mga magurang asin estudyante na marhay an kamugtakan kan Hansel & Gretel sa Bombon, Calabanga, asin Canaman nagtao nin mga regalo sa saindang mga kapwa estudyante na rayaon sa kabukidan.\nKan magkaigwa nin St. Nikolaus Day kan Disyembre 7, 2019, 20ng mga Agta na dai pa naka-abot Naga an pinakarakan pangudto sa laog kan Jollibee sa Robinson’s Place. Nagkaranta sinda asin nagbarayle sa atubangan kan publiko sa laog kan mall, naka veste sinda na garo bagong mamundag, dikit an saplot. Orogmahon an mga tao lalo na si mga katutubo.\nSi San Nikolas o si Santa Claus na saro palan na Obispo sa tunay na buhay duman sa Turkey iyo an patron kan mga Aleman na mahilig magtao nin maski ano sa mga nanganga-ipo. Sinda na nagtatao iyo pa an nagpapasalamat sa pigtatawan.\nIni man mag-agom na Ric asin Goyhan Perez na bistadong nakadiskubre kan Caramoan bilang tourist destination, nagbugtak nin sarong komunidad sa Hobo, Minalabac kun sain pighobo ninda an ibang mga pamilyang Agta hale sa Iriga pasiring sa Minalabac.\nPigpa-ereskwela, pigtawanan nin hanapbuhay kaya marhay na an saindang kamugtakan ngonyan. Dakula na pati an kumonidad.\nSegun ki Perez na sarong retratesta asin parasurat, an mga Agta kan panahon bako lang mahigos, maboot asin mapagkakatiwalaan pero naglalaban man kun sinda inaapi. Sa Rinconada asin Partido kan gyira mundyal no.2 nagtabang sinda sa mga guirilya sa paglaban kontra sa mga Hapones.\nDuman sa Camarines Norte sinda man ang nag-ulang sa mga Hapones na makalaog tulos sa Daet. Gamit lang ninda bakong badil o sundang kundi pana na may dita.\nSi Al Villamora, sarong columnist kan Bicol Mail na nakabase duman sa San Diego California an nakadalan kan live-interview sa Tv, radio asin facebook ki Ric Perez asin ki Mrs. Dapilos.\nAn hapot niya :nata ta mayong istorya o ginibong libro si Professor Danny Gerona tungkol sa buhay kan mga Agta ?\nAno ta suruhay-suhay sinda sa man iba-ibang provincia sa Luzon, Visayas asin Mindanao?\nTano ta pobrehon sinda bakong arog kan Amerikan Indians na an mga katutubong Amerikano marhay an buhay, an iba ngani mga milyonaryong operators kan mga casino sa California, sa Arizona, sa Wahington, asin iba pa?


Condor-Piston nanindugan vs jeepney modernization\nModernong jeepney pinaheling na kan LTFRB asin LTO sa ginibong caravan sa Ciudad nin Naga asin Legazpi. (Imoney.Ph)\nNag-aandam na an Land Transportation Franchising and Regulatory (LTFRB) sa jeepney modernization mala ngani nagkaigwa na nin caravan kan bagong vehiculo sa Ciudad nin Legazpi asin Ciudad nin Naga.\nAlagad an sektor nin transporte nag-apelo sa LTFRB na kun iimplementar na an pigmamando kan administrasyon Presidente Duterte, dapat bakong fekeng modernization.\nSi Joel Pillogo, lider kan Condor-Piston Bicol nagpahayag sa Bicol Mail na pinaheling man kuta sa publiko an modernong jeep karibay kan loma kinakayod sa ngonian kan mga operator sin tsuper alagad magadan ini sa saindang hanap buhay.\nPag-phase out an ginigibo ngonian kan gabos na jeepney asin ribayan kan milyon pesos na presyo kan modernong jeep buot sabihon si mga loma dai na ikakayod envez pampribado na sana, sabi pa ni Pillogo. Pigpaliwanag ninda kun tano ta inaapod na fekeng modernization nin huli ta an ginigibo ngonian kan gobierno luway-luway na ginagadan an saindang pagbuhay mantang dai kakayahon kan mga operator an presyo kan E-Jeep.\nInaabot nin labi sa on milyon pesos an cantidad alagad pigmamandohan pa an transporte na magmukna muna nin cooperativa kun bako man irehistro bilang corporasyon.\nKabali pa sa estrictong policia na dapat an sarong jeepney association igwang sadiring garaje asin hagad ninda na masunod an jeepney standard.\nSi Nonoy Dy, lider kan secktor nin transporte sa Libmanan, Camarines Sur nagpahayag na saindang pinapaboran an bagong jeep huli ta dakula asin mahiwas an laog kumpara sa presenting kinakayod na jeepney.\nGamit an solar power dai na magrereclamo an transporte kun nagpaparalangkaw an presyo kan produkto nin petrolio.\nAn presyo kan air conditioned na jeep inaabot nan in P2.4 milyon babayadan sa laog nin pitong taon asin anom na por cientong interes. (dpa)


Rice tarrification law inapod nang rice manipulation law\nIgilid na an rice tariffication law ni Presidente Rodrigo Duterte envez mas epektibo na apodon na sa ining rice manipulation law.\nIni an naheheling ngonian kan sektor nin paraoma huli ta puon na iimplementar an ley kan Abril 2019 dai man ini naging paborable sa sektor nin paraoma alagad sa mga rice traders na iyo an nagdidikta kan presyo nin bagas sa mercado.\nSi Silvestre ``Ka Silver’’ Bonto, presidente kan National Confederation of Irrigators Association (NCIA) nagpahayag sa Bicol Mail na apesar na grabe na an suplay nin imported rice sa mercado alagad dai man naghuhuros an presyo kan bagas.\nPanahon nang aranihan an apektado kan tariffication law iyo an paraoma huli kan padagos na nagbababa an presyo kan paroy mala ngani digdi sa Camarines Sur nagdadalagan sa P9 hasta P11 an presyo cada kilo.\nAn administrasyon Duterte pinaboran an rice tariffication law kan an presyo kan bagas sa mercado nagparalangkaw sagcod na iyo an naging causa kan pinakalangkaw na inflation rate kan nagtalikod na taon. Disnagado an paraoma sa rice tariffication law nin huli ta an pigtitilok sa pagbuhay ngonian iyo an mga dati nang pobreng paraoma alagad si dati nang mayayaman na negosyanteng bagas iyo an mas lalong nag-aasenso sa pagmaniobra kan presyo kan bagas.\nSinabi ni Bonto, apesar na dakul an suplay kan imported rice alagad dai man namamatian kan consumedores an pagbaba kan presyo kan bagas.\nInaalok man ni Bonto an paraoma na baladon asin alangon an saindang paroy nganing ipabakal sa National Food Authority nganing bakalon P19 cada kilo.\nIpinahayag pa kaini, sa ngonian ‘’unlimited’’ na an pagbakal nin paroy kan NFA nganing masusteniran ninda an baratong suplay nin bagas sa mercado na cantidad P27 cada kilo.\nSinabi ni Camarines Sur NFA Provincial Manager Alan Sabaybay na regular na an saindang ginigibong pagdistribusyon nin NFA rice sa mercado nganing igwang baratong presyong bagas na mababakal an consumedores.\nSa ngonian an commercial rice nagdadalagan sa presyong P35 hasta P48. (dpa)


2 seksyon kan poultry, piggery ordinance pig-veto ni Bongat\nPinaboran ni VM Legacion\nIginilid muna kan Sangguniang Panlungsod kan Ciudad nin Naga an debate sa desisyon ni Alcalde John Bongat sa pag-veto kan duwang seksyon kan Poultry and Piggery Ordinance No. 2017-053 enves pinasa sa Committee on Agriculture na pinamamayohan ni Consejal Julian Lavadia Jr.\nAn seksyon 6 asin 7 kan Articulo II nagtutugot sa expansion kan mga poultry asin piggery farm maging si mga bagong kaparejong\nestablisimiento, alagad dai uyon an jefe ejecutivo asin ibinalik sa SP nag-iinformar sa pag-veto kan duwang seksyon sa pinadarang surat kan Agosto 21 na pinaboran ni Bise Alcalde Nelson Legacion an pigsumiter na rekomendasyon kan alcalde.\nAlagad pigpaliwanag kan alcalde na base sa saiyang consultasyon sa mga habitantes asin sa barangay council kan Panicuason asin sentimiento kan publiko pabor para sa perpetual ban asin expansion kan presenting poultry farm establishment asin contra sa mga bagong mabugtak.\nPigrekomendar kan alcalde sa SP envez kan mawot mangyari sa seksyon 6 asin 7 saiyang pigtutulod an perpetual ban sa pagbugtak pa nin bagong commercial poultry asin piggery farm asin maimponer nin penalidad contra sa mga operator na dai masunod kaini. Sa ika-duwang seksyon pigtutulod man na dapat gibohon nang perpetual ban asin expansion kan mga rehistradong commercial backyard na igwang validong business permit. Afuera pa kaini prohibido an pagpahiwas kan edipisyo asin dai na tutugotan an pagpatindog nin bago.\nPinahayag ni Legacion na pabor siya sa rekomendasyon kan alcalde huli ta obligasyon magdesisyon an lokal na gobierno para sa karahayan kan gabos.\nSa sesyon kan SP kan Martes, Septiembre 5 si Consejal Gregorio Esteban Abonal iyo an nagtukaw na presiding officer mantang si Legacion nagtukaw muna bilang acting city mayor mientras na yaon siya sa opisyal na viaje sa Indonesia si Bongat.\nSi Consejal Miles Raquid-Arroyo, padreno kan sinambit na ordinansa asin iba pang consejal dai uyon sa aksyon kan alcalde na i-veto an duwang seksyon kan ordinansa..\nNagkasurondo an ibang consejales na adalan muna an desisyon asin mga rekomendasyon kan jefe ejecutivo envez pinasa sa Agriculture Committee.


BASAHON SA Afrikaans Albanian Aleman Amharic Arabic Armenian Aymara Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik Español Estonian Ewe Finnish Ga Georgian Griego Guarani Haitian Creole Hapon Hiligaynon Hungarian Igbo Iloko Indonesian Ingles Italiano Kikuyu Kinyarwanda Koreano Lingala Lithuanian Luo Malagasy Myanmar Ngabere Norwegian Nzema Papiamento (Aruba) Persian Polish Portuguese Pranses Quechua (Bolivia) Romanian Ruso Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Sranantongo Swahili Swedish Tagalog Thai Tigrinya Tsonga Turkish Twi Ukrainian Uruund Vietnamese Wayuunaiki Xhosa Yoruba Zulu\nSIISAY an dai nakaeksperyensiya nin kahaditan asin nakamati na kaipuhan niya an tabang nin iba? Depende sa dahilan nin kahaditan, posibleng pipilion ta an amigong madinamayon asin nakaeksperyensiya na kan problemang inaagihan ta. Kawili-wili nanggad an arog kaiyan na amigo.\nTibaad may mga nag-iisip nin arog kaiyan kun dapit sa pagpamibi. Imbes na dumulok sa Diyos—na para sa sainda halangkawon asin makangingirhat an pagigin kagalang-galang—mas komportable sindang makimahirak sa saro sa mga santo. Sinasabi ninda na an mga santo nakaeksperyensiya na nin mga pagbalo asin kasakitan na ordinaryo na sa mga tawo kaya magigin mas maduminamay sinda. Halimbawa, an mga nawaran nin bagay na importantehon sainda tibaad mas gustong dumulok ki “San” Antonio de Padua—an tradisyonal na patron nin nawawara o hinabon na mga bagay. Kun namimibi para sa may hilang na hayop, tibaad pilion ninda si “San” Francisco de Assisi o si “San” Judas Tadeo kun nawawaran na sinda nin paglaom huli sa grabeng kamunduan.\nPero, paano kita makakasiyerto kun baga tama asin suno sa Bibliya an pagpamibi sa mga santo? Huling an mga pamibi mga kapahayagan sa Diyos, siguradong gusto tang maaraman: Dinadangog daw niya an mga pamibi ta? Asin bako daw na dapat ta man ihapot: Ano daw an pagmansay nin Diyos manungod sa pagpamibi sa mga santo?\nPAGPAMIBI SA MGA SANTO—KUN ANO AN SINASABI KAN BIBLIYA\nAn kaugalian na pagpamibi sa mga santo na itinutukdo kan Iglesia Katolika basado sa doktrina nin intersesyon, na diyan ginigibong parapangultanan an mga santo. An pundamental na ideya iyo an “pakikimahirak nin saro na sa paghiling nin Diyos igwa nin deretso na gumibo kaiyan para sa sarong nangangaipo nin pagkahirak,” uyon sa New Catholic Encyclopedia. Kaya, naglalaom an namimibi sa mga santo na makakakua sinda nin espesyal na pabor paagi sa mga santo huli sa pagigin banal kan mga ini sa atubangan nin Diyos.\nItinutukdo daw kan Bibliya an siring na doktrina? May mga nagsasabi na sa mga isinurat ni apostol Pablo, nagtao siya nin basehan para sa pagpamibi sa mga santo. Halimbawa, siya nagsurat sa mga Kristiyano sa Roma: ‘Sinasadol ko kamo, mga tugang, huli kan Kagurangnan niyatong si Jesu-Cristo asin huli kan pagkamuot kan espiritu, na damayan nindo ako sa maigot na pagpamibi sa Diyos para sako.’ (Roma 15:30, An Banal na Biblia) Hinahagad daw ni Pablo sa mga kapwa niya Kristiyano na mangultanan sinda sa Diyos para sa saiya? Dai nanggad. Huling si Pablo, na sarong apostol ni Cristo, an dapat kutana nindang hagadan na mangultanan para sa sainda. Ipinapahiling ni Pablo na angay sanang hagadon sa kapwa Kristiyano na mamibi sa Diyos para sa sato. Pero ibang bagay na nanggad an mamibi sa saro na pinaniniwalaan na nasa langit tanganing iyo an magpaabot sa Diyos kan satong mga kahagadan. Taano man?\nSa Ebanghelyo ni apostol Juan, sinabi ni Jesus: ‘Ako iyo an dalan, asin an katotoohan, patin an buhay. Dai nin siisay na makakadulok sa Ama, kun bakong huli sako.’ (Juan 14:6) Sinabi pa niya: ‘An gabos na hagadon nindo sa Ama, sa ngaran ko, itatao niya saindo.’ (Juan 15:16) Dai sinabi ni Jesus na mamibi kita nin direkta sa saiya dangan siya na an makikipag-ulay sa Diyos para sa sato. Imbes, tanganing dangugon an satong mga pamibi, dapat kitang mamibi sa Diyos paagi ki Jesus asin bakong paagi sa kiisay man.\nKan hagadon ki Jesus kan mga disipulo niya na tukduan niya sinda kun paano mamibi, si Jesus nagsabi: ‘Kun kamo namimibi, magsabi kamo, Ama, Sasambahon an ngaran mo.’ (Lucas 11:2) Iyo, “kun,” o kada mamimibi kita, dapat kitang mamibi sa Diyos mismo, bakong ki Jesus o sa kiisay man. Huli sa malinaw na katukduan na ini ni Jesus, bako daw na makatanusan sanang magkongklusyon na sa Diyos kita dapat direktang mamibi paagi ki Jesu-Cristo asin bako sa siisay man na mga parapangultanan o “santo”?\nAn pagpamibi mahalagang marhay na kabtang kan satong pagsamba, asin an pagsamba sa siisay man apuwera sa Diyos malinaw na bakong uyon sa Bibliya. (Juan 4:23, 24; Kapahayagan 19:9, 10) Kaya sa Diyos sana kita dapat direktang mamibi.\nDAPAT DAW KITANG MATAKOT NA RUMANI SA DIYOS?\nSa Sermon sa Bukid ni Jesus, nagtao siya nin halimbawa manungod sa sarong aki na naghahagad nin pagkakan sa ama kaini. Tatawan daw kan ama an aki nin gapo imbes na tinapay? O nin makamandag na halas imbes na sira? (Mateo 7:9, 10) Dai nanggad iyan gigibuhon nin mamumuton na magurang!\nArog nin mamumuton na Ama, gusto nin Diyos na makipag-ulay kita sa saiya\nIsip-isipa an kaagid na ilustrasyon. Ipamugtak na saro kang magurang asin an aki mo may udok sa buot na ipinapakiulay saimo. Hininguwa mong magin dayupot sa saiya, asin pirmi kang madaling ranihan. Pero, huli sa daing basehan na pagkatakot niya sa magigin reaksiyon mo, nagpatabang siya sa ibang tawo na iyong magsabi saimo kan ipinapakiulay niya. Ano an mamamatian mo? Ano kun makaugalian na niyang makipag-ulay sa saimo paagi sana sa ibang tawong ini asin garo iyan na an padagos niyang gigibuhon? Mauugma ka daw? Siyempre dai! Gusto kan mamumuton na mga magurang na direktang dumulok sa sainda an mga aki ninda asin dai mag-alangan na humagad kan kaipuhan kan mga ini.\nSa pag-aplikar kan ilustrasyon niya manungod sa aki na naghahagad nin pagkakan, sinabi ni Jesus sa mga tawo: ‘Kun kamo ngani na mga maraot, tataong magtao nin mga marahay na bagay sa saindong mga aki, gurano pa daw an saindong Ama na nasa langit na matao nin mga marahay na bagay sa mga naghahagad saiya?’ (Mateo 7:11) Daing duda, minamawot na marhay kan mga magurang na itao sa mga aki ninda an marahay na mga bagay. Pero, mas makusog nanggad an pagmawot kan satong Ama sa langit na dangugon asin simbagon an satong mga pamibi.\nGusto nin Diyos na direkta kitang mamibi sa saiya dawa nagagabatan kita huli sa satong mga pagkukulang. Dai niya iinasignar sa iba an pagdangog sa mga pamibi ta. Sinasadol kita kan Bibliya: ‘Bugtakan diyan ki Jehova an saimong pasan, asin siya aatamanon ka.’ (Salmo 55:22) Imbes na magdepende sa pagpangultanan kan mga santo o nin siisay pa man, marahay na patalubuon ta an positibong pagmansay sa Diyos na Jehova.\nAn satong Ama sa langit nagmamakulog sa sato bilang indibidwal. Gusto niya kitang tabangan sa problema ta asin dinadagka niya kitang rumani saiya. (Santiago 4:8) Nauugma nanggad kita na may oportunidad kitang dumulok sa satong Diyos asin Ama, an ‘Naghihinanyog kan mga pamibi’!—Salmo 65:2.


Home / Naga City / 5 paratinda nin shabu dakop sa Naga City; P1.1 M droga nakua\n5 paratinda nin shabu dakop sa Naga City; P1.1 M droga nakua\nBicol Standard Newspaper Saturday, April 06, 2019 Naga City\nNAGA CITY (Bicol Standard)--Saro sana an supplier kan droga kan limang tawo na nadakop kan sarong bangui sa buy bust operation na ginibo kan pulis, sa Barangay Concepcion Grande asin Concepcion Pequena, sabi sa report ni Senior Master Sergent Tobias Bongon, an spokesman kan pulis digdi.\nPinangaranan kan mga awtoridad an mga nadakop sa Barangay Concepcion Grande asin Concepcion Pequena na iyo sinda Arnold Arligue y De Guzman alyas Paras, may agom, taga Zone 7, Brgy. Abella asin Jet Avillado Dematera, 31 anyos, residente kan Brgy Tacolod, Canaman, na nagkukua kan saindang supply nin droga ki Rowel Sortido y Moratalla, soltero, dating surrenderer, na taga Zone 4, Abella, digdi.\nSabi ni Bongon magkairibahan sinda sa pagpabakal nin droga.\nMientrastanto, kaiba ni Sortido na nadakop kan pulis iyo sinda Vanessa Altar y Parrenas, 32 anyos, daraga asin Guny Sortido y Moratalla, 39 anyos, may agom na anas taga Abella.\nIdinagdag kan mga imbestigador na an tulo sa mga suspechado nabakalan nagpabakal nin limang gramos nin shabu na nagkakantidad P12,000.00.\nNakua sa saindang posisyon an sarong plastic bag na may laog nin shabu, asin apat na pakete na may laog man nin droga na nagkakantidad P1.1 million.\nSa ibong na lado, an pulis nakarecover pa nin shabu ki Arligue na nagkakantidad P28,000.00 asin ki Avilado, na kantidad P30,000.00.\nHuli kan bagay na ini an limang suspechado sinangatan nin kasong pagbalga kan RA 9165 o Comprehensive Dangerous Drugs Act of 2002.\nPig confirmar kan pulis na pighahalat sana ninda an tamang panahon para dakopon an iba pang mga para tinda nin droga digdi, por medyo nin buy bust operation o pag serve sa saindang harong nin search warrant.\n5 paratinda nin shabu dakop sa Naga City; P1.1 M droga nakua Reviewed by Bicol Standard Newspaper on Saturday, April 06, 2019 Rating: 5


Mga aki sa elementarya hinahasa na sa pagbasa\nAn City School Division kan Department of Education (DepEd) sa Ciudad nin Naga mandato na sa cada elementary school dapat magkaigwa nin specialized training program na matao nin atensyon sa pagpalangkaw kan kakayahan nin mga aki sa ngaran nin pagbasa.\nSi Dr. Mariano De Guzman nagtukaw komo bagong School Superintendent kan DepEd Naga kan Oktubre 2019 nagpahayag sa Bicol Mail an programa saiyang na realisar mantang sa saiyang pag-aadal kaipuhan na mas maging epektivo an pagbasa kan mga aki sa elementarya.\nSa saindang assessment igwang average na 45 por ciento kan mga nasa elementarya kinakaipuhan matabangan magbasa sa english asin ini yaon sa inaapod na frustrated level alagad saiyang piglinaw na bako sindang ‘’nonreaders’’ envez may kadificilan lang sa pagbasa.\nSa pagbasa nin Pilipino o tagalog an average nagaabot sa 29 por ciento alagad an mga ini parejo sa ginibong free test asin saindang piglalaoman na mababa man ini envez malangkaw an independent o tataong sadiring magbasa.\nSegun pa sa DepEd Naga an programang ini tamang-tama sa isyu ngonian na maabot sa 70 mil na mga aki sa elementarya sa Bicol an nadidificilan nin english asin Filipino.\nSa bilang na ini, 18,143 mga pupils sa Grade 3 hasta 6 asin an iba inaapod na ‘nonreaders’ sa Grade 1 asin 2.\nSa 28 mga escuelahan sa elementarya sa public school sa Ciudad nin Naga doce nang mga escuelahan an nag-iimplementar kan specialized training program sa pagbasa asin ini kinababalihan kan minasunod; Panicuason Elementary School, Teodoro Moscoso Elementary School, San Isidro Elementary School, Morada Ramos Elementary School, Carolina Elementary School, Carolina High School, Pacol Elementary School, Grand View Elementary School, Sta Cruz Elementary School, Sabang Elementary School asin District wide sa District II.\nNgonian na school year, igwang 29 mil na populasyon sa elementarya asin maabot sa 18 mil sa segundarya.\nSa kaparejong entrevista ki De Guzman, ipinahayag kaini na nabigla siya sa nagluwas na bareta sa sarong peryodico nasyonal na maabot sa 70 mil na aki sa elementarya sa mga public school sa bicol an dai nakakabasa.\nPosibleng na-misquote an DepEd asin pigsaro na si resulta sa ginibong free test sa english asin Filipino kaya halangkawon an pinaluwas na datus.\nSaiyang piglinaw an free test, si test na ginibo itutukdo pa sana alagad si post test matapos kan ginibong leksyon.\nSa huring semana kan Febrero pigtalaan an post test asin digdi piglalaoman na malangkaw na an datus. (dpa)


Gibo 11 | Bibliya Online | New World Translation\nIsinaysay ni Pedro sa mga apostol an nangyari (1-18)\nSi Bernabe asin Saulo sa Antioquia sa Siria (19-26)\nInot na inapod na mga Kristiyano an mga disipulo (26)\nIhinula ni Agabo an sarong tiggutom (27-30)\n11 Nabaretaan ngunyan kan mga apostol asin kan mga tugang na nasa Judea na inako man kan mga tawo kan mga nasyon an tataramon nin Diyos. 2 Kaya kan mag-abot si Pedro sa Jerusalem, pinunan siyang tuyawon* kan mga nagsusuportar sa pagturi, 3 na sinasabi: “Naglaog ka sa harong nin mga tawong dai tinuri asin nagkakan kaiba ninda.” 4 Sa siring, detalyadong ipinaliwanag ni Pedro sa sainda an nangyari, na sinasabi: 5 “Yaon ako kaidto sa siyudad nin Jope asin namimibi, dangan nagkaigwa ako nin bisyon asin nahiling ko diyan an siring sa sarong dakulaon na tamong na garo nakakaputan sa apat na kanto kaini asin itinutunton hali sa langit, tapos buminaba iyan sa mismong atubangan ko. 6 Pinagmasdan kong marhay iyan, asin nahiling ko diyan an mga hayop sa daga na apat an bitis, mga layas na hayop, mga hayop na nagkakamang, asin mga gamgam sa kalangitan. 7 Nadangog ko man an sarong boses na nagsabi sa sako: ‘Tindog na Pedro, magbuno ka asin magkakan!’ 8 Alagad sinabi ko: ‘Dai ko lamang gigibuhon iyan Kagurangnan, ta dai pa ako kasuarin man naghungit sa nguso ko nin sarong bagay na maati o bakong malinig.’ 9 An boses hali sa langit nagtaram giraray: ‘Dai mo na pag-apudon na maati an mga bagay na lininig na nin Diyos.’ 10 Nagtaram ini sa ikatulong beses, dangan idtong gabos na nahiling ko binutong pabalik sa langit. 11 Siring man, kan mismong oras na idto, may tulong lalaking nakatindog sa may luwas kan harong na dinadagusan ko. Isinugo sinda na magduman sa sako hali sa Cesarea. 12 Dangan sinabi kan espiritu na umiba ako sa sainda asin na dai na ako magparaduwa-duwa. Pero nag-iba man sa sako ining anom na tugang niyato, tapos naglaog kami sa harong kan tawong idto. 13 “Isinaysay niya sa samo na may nahiling siyang anghel sa harong niya asin na nagsabi ini: ‘Isugo mo sa Jope an mga tawuhan mo tanganing padigdihon si Simon na inaapod na Pedro, 14 asin sasabihon niya sa saimo an mga bagay na paagi kaiyan ika saka an gabos mong kairiba sa harong maliligtas.’ 15 Alagad kan magpuon na akong magtaram, an banal na espiritu buminaba sa sainda kapareho kan pagbaba man kaiyan sa sato kan primero. 16 Dahil diyan nagirumduman ko su sinasabi kaidto kan Kagurangnan: ‘Si Juan nagbawtismo sa tubig, alagad kamo babawtismuhan sa banal na espiritu.’ 17 Kaya, kun itinao nin Diyos sa sainda an iyo man sanang daing bayad na regalong itinao niya sa sato na mga nagturubod sa Kagurangnan na Jesu-Cristo, siisay man ako para mapugulan* ko an Diyos?” 18 Kan madangog ninda ini, nagpundo na sinda sa pagkontra,* asin pinamuraway ninda an Diyos, na sinasabi: “Kun siring, tinawan man nin Diyos nin oportunidad na makapagsulsol an mga tawo kan mga nasyon tanganing magkamit sinda nin buhay.” 19 Ngunyan, idtong mga nagkasuruway-suway huli kan persekusyon na nangyari pagkatapos kan ginibo ki Esteban nakaabot sagkod sa Fenicia, Ciprus, asin Antioquia, pero ipinahayag ninda an tataramon sa mga Judio sana. 20 Alagad, an nagkapirang disipulong taga Ciprus asin Cirene nagduman sa Antioquia saka nagpuon na maghulit sa mga tawong nagtataram nin Griego, na ipinapahayag an maugmang bareta manungod sa Kagurangnan na Jesus. 21 Siring man, yaon sa sainda an suporta ni Jehova,* asin dakulang bilang an nagturubod saka nagin parasunod kan Kagurangnan. 22 An bareta manungod sa sainda nakaabot sa kongregasyon sa Jerusalem, asin isinugo ninda si Bernabe sagkod duman sa Antioquia. 23 Kan mag-abot siya asin mahiling niya an daing kapantay na kabuutan nin Diyos, naugma siya asin pinakusog niya sinda gabos na padagos na magkaigwa nin udok sa pusong determinasyon na magin maimbod sa Kagurangnan. 24 Marahay na tawo si Bernabe asin pano siya nin banal na espiritu saka may hararom na pagtubod. Bilang resulta, dakul pa an nagturubod sa Kagurangnan. 25 Pagkatapos, nagduman siya sa Tarso asin pigparahanap niya si Saulo. 26 Kan manumpungan niya ini, iiniba niya siya sa Antioquia. Sa laog nin sarong taon nakiasosyar sinda sa kongregasyon duman asin dakul an saindang tinukduan. Siring man, paagi sa paggiya nin Diyos, sa Antioquia inot na inapod na mga Kristiyano an mga disipulo. 27 Kan mga aldaw na idto may mga propetang nagduman sa Antioquia hali sa Jerusalem. 28 An saro sa sainda na an pangaran Agabo naghula paagi sa espiritu na sarong grabeng tiggutom an mangyayari sa bilog na daga, na sa katunayan, nangyari kan panahon kan pamamahala ni Claudio. 29 Kaya nagdesisyon an mga disipulo, sigun sa kakayahan kan kada saro, na magpadara nin ayuda sa mga tugang na nag-iistar sa Judea; 30 asin itinao ninda iyan ki Bernabe asin Saulo tanganing darahon sa mga kamagurangan.\n^ O “diskutiron.”\n^ O “maulang.”\n^ Sa literal, “nagsilensiyo na sinda.”


BASAHON SA Afrikaans Albanian Aleman Amharic Arabic Armenian Aymara Azerbaijani Azerbaijani (Cyrillic) Bengali Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Cinyanja Croatian Czech Danish Dutch Efik Español Estonian Ewe Fijian Finnish Ga Georgian Greenlandic Griego Guarani Gujarati Gun Haitian Creole Hapon Hebreo Hiligaynon Hindi Hungarian Icelandic Igbo Iloko Indonesian Ingles Italiano Kannada Kazakh Kikaonde Kikuyu Kiluba Kinyarwanda Kirghiz Kirundi Kongo Koreano Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Mauritian Creole Maya Mixe Mongolian Ndebele Ndonga Nepali Ngabere Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Pranses Punjabi Quechua (Bolivia) Romanian Ruso Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Sranantongo Swahili Swahili (Congo) Swati Swedish Tagalog Tajiki Tamil Tatar Telugu Thai Tigrinya Tshiluba Tsonga Turkish Turkmen Turkmen (Cyrillic) Tuvaluan Twi Tzotzil Ukrainian Urdu Uzbek Venda Vietnamese Waray-Waray Wolaita Xhosa Yoruba Zulu\nNINENERBIYOS si Fernando. * Gusto siyang kaulayon nin duwang elder. Pakalihis nin nagkapirang pagdalaw kan paraataman nin sirkito, ipinaliwanag na sa saiya kan mga elder kun paano siya magigin kuwalipikado para sa dugang pang mga pribilehiyo sa kongregasyon. Sa paglihis nin panahon, iniisip-isip ni Fernando kun manonombrahan pa siya bilang elder. Katatapos pa sana kan pagdalaw giraray kan paraataman nin sirkito. Ano daw an sasabihon ngunyan kan mga elder?\nNagdadangog si Fernando mantang may sinasabi sa saiya an saro sa mga elder. Sinambit kan elder an 1 Timoteo 3:1 asin sinabing nakaresibi sinda nin surat na nagsasabing ninombrahan siya bilang elder. Nabigla si Fernando asin naghapot, “Ano po?” Inutro kan elder an sinabi niya, asin nagngirit si Fernando. Dangan, kan ipaisi sa kongregasyon na elder na siya, ugmahon an gabos.\nSala daw na magmawot nin mga pribilehiyo sa kongregasyon? Bako man. Uyon sa 1 Timoteo 3:1, “Kun an sarong lalaki naghihinguwang magin paraataman, nagmamawot siya nin marahay na gibo.” (NW) Dakul na brother an nadadagka kan pamparigon na iyan asin naghihinguwang umuswag sa espirituwal tanganing makuwalipikar sa mga pribilehiyo sa kongregasyon. Bilang resulta, binendisyunan an banwaan nin Diyos nin manampulong ribong may kakayahan na elder asin ministeryal na lingkod. Pero huling dakul an nadadagdag sa kongregasyon, kaipuhan na dakul pang brother an maghinguwang umabot nin mga pribilehiyo. Ano an tamang paagi tanganing magibo iyan? Dapat daw na ikahadit kan mga nagmamawot na magin paraataman kun nuarin iyan maabot, arog ni Fernando?\nANO AN BUOT SABIHON NIN ‘NAGHIHINGUWA’?\nAn termino sa Bibliya na ‘naghihinguwa’ itrinadusir hali sa Griegong verb na igwa nin ideya na udok na magmawot, o mag-unat. Puwedeng maisip mo an sarong tawo na pinipirit abuton an sarong magayon paghilingon na prutas sa sanga nin kahoy. Pero an paghihinguwa dai nangangahulugan na may kahanaban mong aabuton an pribilehiyo na “magin paraataman.” Taano man? Huling an katuyuhan kan mga sinserong nagmamawot na maglingkod bilang elder iyo na gumibo nin “marahay na gibo” imbes na magkaigwa nin posisyon.\nYaon sa 1 Timoteo 3:2-7 asin Tito 1:5-9 an dakul sa mga kahagadan na may koneksiyon sa marahay na gibong ini. Kun mapadapit sa halangkaw na mga pamantayan na iyan, sinabi ni Raymond na haloy nang elder: “Para sako, an pinakamahalaga iyo an satong pagkatawo. Mahalaga an kakayahan sa pagpapahayag asin pagtutukdo, pero mas mahalaga pa man giraray an pagigin dai nin katuyawan, tama sana an mga ugali, tultol an isip, areglado, mapag-istimar, asin rasonable.”\n‘Maghinguwang’ umabot nin pribilehiyo paagi sa pakikikabtang sa lain-lain na gibuhon sa kongregasyon\nAn brother na sinserong naghihinguwang umabot nin mga pribilehiyo nagmamaigot na magin daing katuyawan paagi sa paglikay sa gabos na klase nin pandadaya asin pagkamaati. Siya may tama sanang mga ugali, may tultol na isip, areglado, asin rasonable; kaya pinagtitiwalaan siya kan mga tugang na manginot sa sainda asin tabangan sinda sa mga problema ninda. Huling mapag-istimar siya, napapakusog niya an mga hoben asin an mga baguhan sa katotoohan. Rinaranga niya asin tinatabangan an mga may hilang saka an mga may edad na huling mamumuton siya sa karahayan. Pinapatalubo niya an mga kuwalidad na ini tanganing makatabang sa iba, bako tanganing manombrahan bilang elder. *\nNauugma an grupo nin kamagurangan na magtao nin konseho asin pamparigon nin buot, pero an pag-abot kan suno sa Kasuratan na mga kahagadan sa panginot nakadepende sa indibidwal na gustong umabot nin pribilehiyo. Sinabi ni Henry na sarong eksperyensiyadong paraataman: “Kun naghihinguwa kang umabot nin pribilehiyo, magmaigot na marhay tanganing mapatunayan mong kuwalipikado ka.” Sinambit niya an Parahulit 9:10, asin nagpaliwanag: “‘An ano man na magigibo kan saimong kamot, gibuhon mo sa bilog mong kusog.’ (NW) Ano man an itaong asignasyon saimo kan mga elder, gibuhon mo an pinakamakakaya mo. Mamutan mo an gibuhon na itinao saimo sa kongregasyon, pati an pagsamhod kan salog. Pag-abot nin panahon, mahihiling ninda an ginigibo asin an mga paghihinguwa mo.” Kun gusto mong maglingkod bilang elder pag-abot nin panahon, magin mahigos asin mapagkakatiwalaan sa gabos na aspekto kan sagradong paglilingkod. An kapakumbabaan, bakong an mapalangkaw na ambisyon, an maninigong mangibabaw sa saimo.—Mat. 23:8-12.\nISIKWAL AN SALANG KAISIPAN ASIN PAGGAWI\nAn nagkapirang gustong magkapribilehiyo sa kongregasyon tibaad matentaran na magpadangog o magpurbar na impluwensiyahan an grupo nin kamagurangan. An iba nauuyam pag tinatawan nin konseho kan mga elder. Kun arog kaiyan an saro, maninigo niyang haputon an sadiri niya, ‘Sadiri ko sana daw na ambisyon an iniisip ko, o gusto ko talaga na mapakumbabang atamanon an mga karnero ni Jehova?’\nManinigo man na girumdumon kan mga naghihinguwang umabot nin pribilehiyo an saro pang kahagadan para sa mga elder, na magin mga halimbawa, o ‘padara sa aripumpon.’ (1 Ped. 5:1-3) An sarong marahay na halimbawa sa kongregasyon naglilikay na dai magkaigwa nin tusong kaisipan asin paggawi. Mapasensiya asin matinios siya, elder man siya o bako. An pagigin elder dai nangangahulugan na mayo na siyang kaluyahan. (Bil. 12:3; Sal. 106:32, 33) Saka, tibaad ‘dai aram [kan brother an] ano man na tumang sa saiya,’ pero tibaad may nahihiling an iba na negatibong bagay sa saiya. (1 Cor. 4:4) Kaya, kun tawan ka kan mga elder nin sinserong konseho na basado sa Bibliya, pagmaigutan na dangugon iyan na dai nauuyam. Dangan, hinguwahon na isagibo an saindang konseho.\nPAANO KUN HALUYON KA NANG NAGHAHALAT?\nPara sa nagkapirang brother, garo baga haluyon na sindang naghahalat na manombrahan bilang elder. Kun dakul na taon ka nang “naghihinguwang magin paraataman,” nalalangkag ka daw kun minsan? Kun iyo, mangnuhon an ipinasabong na mga tataramon na ini: ‘An paghalat na naglalawig kasakitan sa puso, tara kahoy nin kabuhayan an nauutob na pagmawot.’—Tal. 13:12.\nPuwedeng pangluyahan nin buot an saro kun garo baga dai minaabot an sarong pasuhan na gustong-gustong makamit. Arog kaiyan an namatian ni Abraham. Nanuga si Jehova sa saiya nin sarong aking lalaki, alagad dakul na taon na an nag-agi pero dai pa sinda nagkakaaki ni Sara. (Gen. 12:1-3, 7) Kan naggugurang na si Abraham, nag-agrangay siya: ‘Jehova Diyos, ano an itatao mo sako na nabubuhay akong daing aki. Dai mo ako tinawan nin mga aki.’ Inasegurar siya ni Jehova na mauutob an panuga Niya na tatawan siya nin aking lalaki. Pero kisiyera 14 taon pa an nag-agi bago inutob nin Diyos an saiyang panuga.—Gen. 15:2-4; 16:16; 21:5.\nMantang naghahalat si Abraham, nawara daw an kaugmahan niya sa paglilingkod ki Jehova? Dai. Dai niya nuarin man pinagdudahan an panuga nin Diyos. Padagos siyang naglaom na mauutob iyan. Nagsurat si apostol Pablo: ‘Huling nakatagal sa pagtios [si Abraham], siya nagkamit kan panuga.’ (Heb. 6:15) Kan huri, binendisyunan kan Diyos na Makakamhan sa Gabos an maimbod na lalaking idto nin urog pa sa linalauman kaini. Ano an manunudan mo ki Abraham?\nKun haloy mo nang hinahalat na makapaglingkod bilang elder pero dai iyan minaabot, padagos na magtiwala ki Jehova. Dai mawaran nin kaugmahan sa paglilingkod sa saiya. Si Warren, na nakatabang sa dakul na brother na umuswag sa espirituwal, nagpaliwanag kun taano: “Nangangaipo nin panahon tanganing mahiling kun kuwalipikado an saro. Sa paglihis nin panahon, dikit-dikit na mahihiling sa paggawi nin sarong brother asin sa paggibo niya kan saiyang asignasyon an mga abilidad saka sabuot niya. Iniisip kan nagkapira na magigin mapanggana sana sinda kun magkakapribilehiyo o manonombrahan sinda. Sala an siring na kaisipan asin puwedeng iyan na sana an pagparaisipon nin saro. Kun maimbod kang naglilingkod ki Jehova yaon sain ka man asin ano man an ginigibo mo, mapanggana ka.”\nSarong brother an naghalat nin labing sarong dekada bago nanombrahan na elder. Nagtataram dapit sa pamilyar na paglaladawan sa libro nin Ezequiel, kapitulo 1, sinabi niya an mga leksiyon na nanudan niya: “Pinapadalagan ni Jehova an saiyang karwahe, an saiyang organisasyon, sa rikas na gusto niya. Bakong an oras ta an mahalaga kundi an oras ni Jehova. Kun manungod sa kagustuhan na maglingkod bilang elder, bako ako an mahalaga—bakong kun ano an gusto ko o an mawot kong magin. Tibaad an gusto ko iba palan sa aram ni Jehova na kaipuhan ko.”\nKun gusto mong makapaglingkod sa iba bilang Kristiyanong paraataman, maghinguwang maabot iyan paagi sa paghinguwang makadagdag sa kaugmahan kan kongregasyon. Kun garo baga nalalangkag ka na, labanan an tendensiyang mahadit asin mawaran nin pasensiya. Si Raymond, na nasambitan sa inutan, nagsabi: “An tawong ambisyoso dai makokontento. An mga pirming nahahadit dai magigin maugma sa paglilingkod ki Jehova.” Lubos na patalubuon an bunga kan espiritu nin Diyos, lalo na an pakatios. Pauswagon an saimong espirituwalidad paagi sa pag-adal kan Bibliya. Urog na makikabtang sa paghuhulit kan maugmang bareta asin pagtutukdo kan Bibliya sa mga interesado. Panginutan an saimong pamilya sa espirituwal na mga aktibidad asin sa pampamilyang pagsamba. Ikaugma an lambang oportunidad na kaibanan mo an mga tugang. Mantang pinagmamaigutan mong maabot an pasuhan mo, ikakaugma mo an paglilingkod ki Jehova.\nAn pagmamaigot na makuwalipikar sa mga pribilehiyo sa kongregasyon sarong marahayon na oportunidad hali ki Jehova; habo niya o kan saiyang organisasyon na madisganar asin magin mamundo sa paglilingkod sa saiya an siisay man na naghihinguwang umabot nin pribilehiyo. Tinatabangan asin binebendisyunan nin Diyos an gabos na naglilingkod sa saiya na may dalisay na motibo. Iyo, arog kan gabos na bendisyon niya, iyan ‘dai niya dinadagdagan nin kamunduan.’—Tal. 10:22.\nDawa medyo haloy ka nang naghihinguwang umabot nin pribilehiyo, may mapapauswag ka pa man giraray sa saimong espirituwalidad. Mantang pinapauswag mo an kinakaipuhan na mga kuwalidad asin mahigos na naglilingkod sa kongregasyon na dai pinapabayaan an saimong pamilya, dai malilingawan ni Jehova an gabos na ginibo mong paglilingkod sa saiya. Lugod na pirmi kang magin maugma sa paglilingkod ki Jehova, ano man na asignasyon an itao sa saimo.\n^ par. 2 Sinalidahan an mga pangaran sa artikulong ini.\n^ par. 8 An mga prinsipyong nasambitan sa artikulong ini aplikado man sa mga nagmamawot na magin ministeryal na lingkod. Yaon sa 1 Timoteo 3:8-10, 12, 13 an mga kahagadan na dapat nindang maabot.\nMahalaga an Marahay na Komunikasyon\nPinapahalagahan nin sarong brother na “naghihinguwang magin paraataman” o magkaigwa nin iba pang pribilehiyo sa organisasyon ni Jehova an komendasyon. (1 Tim. 3:1, NW) Kun an mamumuton na mga elder nagtatao nin malinaw asin mabuot na konseho saka pagtatanos, an saindang mga tataramon ‘makakapaugma sa puso’ kan brother na iyan. Sa parati, ibibilang niya iyan na garo baga ‘mahamis’ na tabang. Siyertong aakuon niya asin iaaplikar an espirituwal na tabang.—Tal. 27:9.\nPero kun beses, huli sa ugali nin saro, tibaad mag-alangan an iba na magtao sa saiya nin suno sa Kasuratan na konseho. Nagigirumduman ni Philip na pirang taon niyang ipinahiling sa kongregasyon na habo niyang mag-ako nin dugang pang asignasyon. Kan magbago an kaisipan niya, ‘naghanap siya nin kadunungan’ asin hinagad an paggiya kan mga elder. Sinabi niya, “Tinawan ako kan mga elder nin nakakatabang saka praktikal na konseho.” Sinunod ni Philip an konsehong iyan. Ngunyan elder na siya.—Tal. 18:15.


Campaña kan NCPO vs droga, dai nagpapahingalo\nDawa enot nang ibinalik ni Presidente Rodrigo R. Duterte sa Philippine Drug Enforcement Agency (PDEA) an guerra contra sa droga alagad an Naga City Police Office (NCPO) nagpapadagos kan saindang campaña sa ilegal na droga.\nAn NCPO sa liderato ni City Director Police Sr. Supt. Jonathan Panganiban nagpapadagos kan saindang campaña sa droga mantang kabali ini sa sindang trabajo sa paglaban sa kriminalidad.\nIni an mga pahayag ni SPO2 Tobias Bongon, opisyal na parataram kan NCPO kasunod kan pahayag ni Duterte na ibubuelta kaini sa Philippine National Police an guerra sa droga sa isyu na kulang nin personajes an PDEA.\nAn guerra sa droga tinutokan kan PNP sagcod na nagkaigwang mga madugong operasyon asin dakul si mga nagagadan na mga envuelto sa ilegal na droga sa sahot kan awtoridad na nagprobar na magtomang, kabali na digdi si mga biktima nin extra judicial killings kaya ngani hinali sa PNP asin pigbuelta sa PDEA.\nAlagad an plano ni Duterte ibabalik sa PNP, sa lado kan NCPO piglinaw ni Bongon na dai man sinda nagpapahingalo sa campaña laban sa sinambit na ilegal na actividad.\nKatuwang ninda iyo an Naga City Dangerous Drug Board na pinamamayohan ni Toti Importante.\nSa PDEA, sinabi ni Agent Vidal Bacolod jefe kan ahencia digdi sa Camarines Sur na kulang talaga sinda sa personajes asin mayo sindang cuestion kun magiging katuwang ninda liwat an PNP.\nAn PDEA sa Camarines Sur iyo an may halangkaw na acomplisimiento sa campaña sa droga digdi sa Bikol puon na ibalik sa sainda an guerra contra sa ilegal na actividad mala ngani maabot na sa viente an saindang nagkakadarakop asin anas sinangatan na nin caso sa corte sa pagbalga kan Comprehensive Dangerous Drugs Act of 2002.


HULI SA FOREST FIRE: Duwang water falls nadiscobre sa Bukid Isarog\nRetrato kan duwang nadiscobreng water falls sa Bukid Isarog kan Barangay Panicuason, Ciudad nin Naga pighahanapan nin pangaran hali sa suhestiyon kan publiko nganing iyo an itaong pangaran kan Arts, Culture and Tourism Office (ACTO) kan City Hall. (ACTO)\nKun dai pa nagkaigwa nin forest fire sa Bukid Isarog sakop kan Barangay Panicuason, Ciudad nin Naga dai pa madidiscobre an duwang bagong water falls asin ini yaon sa laog kan Bukid Isarog.\nSi Alec Francis Santos, jefe kan Arts and Culture Tourism Office (ACTO) kan City Hall nagbuyagyag sa entrevista kan Bicol Mail mantang nasa proceso sa pagresponde an grupo kan City Environmental Resources Office (ENRO) asin Public Safety Office (PSO) kan ciudad sa nangyayaring forest fire kan nakaaging semana saindang naheling an nag-aawak-awak na tubig kaparejo kan Malabsay falls.\nAn pagkakadiscobre kan bagong mga water falls dagdag na inbentaryo kan mga potential attraction sa Ciudad nin Naga asin sa iba pang lugar digdi na pigbibisita kan mga lokal asin dayuhan na turista, sabi pa ni Santos.\nSa ngonian pinagigibohan nang paagi tanganing malinigan an dalan na dapat maabot na kan saindang tourist guide para mabisita si mawot magduman mantang ini makakatabang pa sa dagdag na ingreso sa mga residentes kan Barangay Panincuason asin dakulang makukuang experiencia kan mga bisita.\nAn ACTO naghahapot na sa publiko kun ano an ipapangaran sa duwang water falls na magayon pagdangugon mantang ciertong magiging dayuhon nin turista sa maabot na panahon.\nAn sarong water falls may langkaw nin saes metros na an aagihan garong palibut nin lanub asin hababaw na karigusan asin si ika-duwa nasa treinta metros an langkaw, garong sampulong escalon na edificio.\nPigseseguro kan ACTO na antes nindang bukasan sa lokal maging dayuhan na turista, seseguradohon an safety asin an magiging tourist guide dapat kumpleto nin two way radio. (dpa)


SHFC katuwang kan City Hall sa housing program\nAn programa sa Urban Poor na dating pigponan kan panahon ni dipuntong Alcalde Jesse M. Robredo iyo ngonian an pigsisibotan kan lokal na gobierno kan Ciudad nin Naga asin saro ini sa pigtawan punto sa privilege speech ni Consejal Julian Lavadia sa sesyon regular kan Sangguniang Panlungsod kan Martes, Hulyo 17.\nAn Social Housing and Finance Corporation (SHFC) sarong ahencia de gobierno matabang sa lokal na gobierno kan Ciudad nin Naga nganing magkaigwa na nin sadiring harong an mga informal settler family (ISF) asin sa paagi nin resolucion kan Sangguniang Panlungsod tinawan awtorisasyon si Alcalde John Bongat nganing maglaog sa memorandum of understanding para sa housing program, sabi ni Lavadia.\nGinibo na an signing of memorandum of understanding kasoodmang Miercules, Hulyo 18 sa Session Hall kan SP na presente an opisyales kan Social Housing and Finance Corporation sa pangenot kan saindang presidente, Atty. Arnolfo Ricardo kan Cabling asin si Alcalde John Bongat na presente an mga miembros kan SP sa pamamayo ni Bise Alcalde Nelson Legacion.\nAn ciudad matabang sa pag-organisar kan mga ISF, sa lado nin manpower asin coordinasyon.\nSi Lavadia, Chairman kan Committee on People Empowerment sa SP nagsabi na an SHFC igwang fondo sa paagi kan saindang Community Mortgage Program (CMP) nganing gastoson para sa pambakal nin lote asin pagpa-harong kan mga informal settler family sa ciudad.\nSa lindong kan CMP, an mga ISF na residentes kan ciudad mabilog nin asosasyon na iyo an mahanap nin mahiwas na lote na babayadan kan SHFC asin para sa saindang ipapatindog na mga harong na gagastosan kan sinambit na ahencia.\nAn benipisyaryo pueding magbakal nin 40 hasta 70 metros cuadradong lote na pueding aboton nin labi sa P100 mil asin ini defende sa presyo kan mababakal na lote. An programa sa pagpaharong bakong libre envez babayadan nin utay-utay sa cantidad na P600 cada bulan.\nMagigirumdoman sa privilege speech ni Lavadia sa sesyon regular kan SP kan nakaaging Agosto 22, 2017 saiyang pigtawan duon na dapat magkaigwa nin mas concretong programa an ciudad para sa housing masterplan nganing marealisar an target na dapat gabos na familia sa ciudad may sadiri nang harong sa 2022.\nSaiyang sinabi na aram niya an kamugtakan kan pagbuhay kan mga ISF o dating inaapod na eskuwater na parating nahahadit kun saen mabalyong estaran kun igwang demolition order.\nSa ngonian luway-luway nang napoponan kan ciudad afuera kan dati nang housing program sa urban poor asin yaon na an SHFC.\nAfuera pa kaini, saiya pang pigbuyagyag na igwang alokasyon nin P150 milyon an National Housing Authority (NHA) para sa maabot sa 1,000 na mga familia na nawaran nin harong kan nakaaging bagyong ‘’Nina’’, alagad kaipuhan aprobaran muna kan National Disaster Risk Reduction Management Council.


NFA “no comment” sa pangako gigibohon Php20 kilo kan bagas\nNagsayumang magkomento an National Food Authority (NFA) sa pangako kan presumptive president Ferdinand Marcos Jr. na gigibohon nang Php20 an cada kilo kan bagas alagad halaton na ngona an pagtukaw kan bagong presidente.\nSi Domingo Pura, Branch Manager kan NFA Legazpi City-Catanduanes dai na nagtaong reaksyon mantang nagtutubod siya na itutulod kan bagong administrasyon maging kan nagkaperang congresista an nagpapabor na enmiendahan an Rice Tariffication Law na bakong paborable sa mga paraoma envez sa mga higanteng rice traders.\nNagtutubod an branch manager na kun mangyari an pangako kan bagong administrasyon posibleng itao sa NFA an pagpabakal kan baratong presyo nin bagas.\nAfuera pa kaini, posibleng ‘‘selected’’ sana an pagpabakal kan NFA rice.\nSa ngunian an NFA rice cantidad Php25 cada kilo mantang Php19.00 an saindang bakal kan paroy sa lindong kan palay procurement program kan ahencia.\nAn punto an gobierno mayong poder na magdikta sa presyo kan bagas mantang an NFA pinapadalagan kan gobierno.\nSinabi pa na ano man na direktiva o polisiya kan bagong administrasyon an saindang ahencia masunod sana nganing iimplementar.\nSa ngunian an stock kan NFA rice sa irarum kan Rice Tariffication Law nagdedepende sa pangangaipo na sana kan lokal na gobierno, DSWD asin iba pang ahencia orog na kun may calamidad.\nProhibido na sinda na magsuplay sa mga mercado envez an saindang trabajo an pagpadagos kan palay procurement program asin mag-stock nin bagas para sa food security.\nSaindang pinapaboran na dapat ma-review giraray an controvercial na Rice Tariffication Law na dai man nakatabang sa sektor nin paraoma huli ta nagparababa si presyo kan paroy.\nHinale na sa sainda an pag-angkat nin imported rice envez tinao na kan RTL sa mga rice traders na iyo na an nagdidikta kan presyo nin bagas sa mga mercado.\nAn RTL naging epektibo matapos pirmahan ni Presidente Rodrigo Duterte kan Febrero 2019 sa tahaw kan pagcontra kan mga paraoma, NFA asin iba pang sektor. Si Senador Cythia Villar iyo an principal author sa senado kan RTL. (dpa)


SA RICE TARRIFICATION LAW Industriya nin bagas luway- luway nang gagadanon\nAPEKTADO KAN RTL. Sadit na negosyante nin bagas nagbugtak na kan saiyang karatula “NO TO NFA ABOLITION” sa pagtubod na pasiring na sa pagtunaw kan National Food Authority huli ta hinalian sinda nin poder na mag-angat nin imported rice sagcod na dagos naman sinda mahahalian nin sadit na tiendahan bilang NFA rice retailers matapos aprobaran ni President Duterte an Rice Tarrification Law (RTL). (DPA)\nKun sa kanta ‘‘killing me softly’’, sa mga paraoma luway-luway nang gagadanon an industriya nin bagas matapos pirmahan ni Presidente Rodrigo Duterte an Rice Tarrification Bill na pigpadrenohan sa senado ni Senador Cynthia Villar, sabi kan lider kan sektor nin paraoma sa Bikol.\nNagmumundo ngonian an sektor nin paraoma maging an mga empleados asin opisyal kan National Food Authority asin iba pang organisasyon na pusog nindang kinokontra an Senate Bill 1998 na saro nang ley matapos pirmahan ni Duterte kan Viernes, Febrero 15 asin saiya sanang sinikwal an manifesto sa panindugan kan Coalition of Farmers’ Organizations, Union, Retailers, and Rice Millers to Protect the Philippine Industry (FOURR PROTECT).\nSa entrevista kan Bicol Mail ki Silvestre Bonto, Presidente kan National Confederation of Irrigators Association (NCIA), sinabi kaini grabe an epekto kan ley sa saindang sektor na mayormenteng mapapaboran sana kaini iyo an mayayaman nang negosyanteng bagas mantang puede na sindang mag-angkat nin bagas sa ibang nasyon na mas barato an presyo dai na babakalon an paroy kan mga paraoma.\n‘‘Pagmayo nang delihencia an mga paraoma, mapipiritan na ipabakal nalang an saindang kaomahan asin sasalohon man ni Villar, siya an mabakal ta gigibohon nang subdivision. Kun dati an Filipinas inaapod na agricultural country alagad magiging nang subdivision country, iyan an mangyayari satuya’’\nSinabi pa sa ngonian an production cost sa Asia sa pag-oma inaabot sanang P5 hasta P11 cada kilo mantang digdi sa Filipinas inaabot nin P11 hasta P15, an mangyayari kaini mapako na sana an presyo kan paroy sa cantidad na P8.\nKan magbisita sa Camarines Sur si Secretaryo Manny Piñol kan Department of Agriculture, sinabi kaini sa irarum kan probisyon kan ley igwang pigtagamang P10 bilyon Rice Comprehensive Enhancement Fund na gagamiton sa pambakal nin makinarya.\nAlagad dai man bensido digdi si Bonto huli ta dai man kaipuhan kan mga sadit na paraoma an mga makinarya.\nPig-aadalan na kan FOURR PROTECT na cuestionon sa Corte Suprema an Rice Tarrfication Law huli ta dehadong marhay an mga paraoma na dagos nang gagadanon an industriya nin bagas sa nasyon an mabubuhay na sana an mga negosyante, sabi pa.\nBilang aksyon kan sektor paraoma mantang panahon ngonian nin pirilian, mahiro na sinda nganing magcampaña na dai iboto si Senador Villar asin an enterong ticket kan mga candidatong senador na suportado ni Presidente Duterte.\n‘‘An salot kan paraoma si Villar dai pagsuportaran kabale an mga candidatong senador kan administrasyon, salot ng magsasaka at mahihirap na Pilipino, samuyang kinokondenar si Villar asin Duterte’’\nSinabi pa na kabale sa apektado iyo an NFA huli ta mayo na sindang kontrol sa pag-angkat nin bagas envez yaon na sa mga darakulang negosyante na iyo an tatawan nin buelo.\nKabale sa mga nakapirma sa manifesto contra sa ley na pinadara sa Malacañan, iyo an Philippine Farmers Advisory Board, National Confederation Irrigators Association, Federation of Patriotic Farmers, Nueva Ecija; Grains Retailers Confederation, Nueva Ecija Rice Millers, Balite Multi-purpose Cooperative, Alyansa ng Industriyang Bigas, Bulacan, Rice Millers, NFA Industry Services Department, NFA Employees Association, National Federation of Employees Association of the Departments and Agencies in Agriculture, Farmers Action Council Region 3, Provincial Farmers Action Countil asin iba pang organisasyon. (DPAureus)


Pagpalataw kan Panginot na mga Punto | Pagbasa Asin Pagtutukdo\nPagpalataw kan Panginot na mga Punto\nSUMARYO: Tabangan an mga nagdadangog na masundan an saimong pahayag, asin ipahiling nin malinaw an koneksiyon kan lambang panginot na punto sa katuyuhan asin tema kan saimong pahayag.\nIsipon kun ano an katuyuhan mo. Pag-isipan kun baga an katuyuhan kan saimong pahayag magpaabot nin impormasyon, magkumbinsir, o magmotibar sa mga nagdadangog, dangan bilugon iyan kauyon kan katuyuhan na iyan. Siguraduhon na an gabos na panginot na punto makakatabang na magibo an katuyuhan kan saimong pahayag.\nHaputon an sadiri: ‘Anong mga hapot o pagkontra an tibaad maisip kan mga magdadangog dapit sa tema? Ano pang mga hapot o pagkontra an sunod na ibabangon ninda?’ Areglaron an mga punto uyon sa pagkasunod-sunod na iyan para masundan ka ninda asin masabutan ninda an impormasyon saka akuon.\nPalatawon an tema kan saimong pahayag. Sa bilog na pahayag, pirming balikan an saimong tema paagi sa pag-utro kan importanteng mga tataramon diyan o paggamit nin mga tataramon na may kaparehong kahulugan.\nGibuhon na malinaw asin simple an panginot na mga punto. Pilion an panginot na mga punto na konektado sa tema asin maitutukdo mo nin epektibo sa itinalaan na oras. Dai pakadakulon an panginot na punto, malinaw na sambiton an kada saro, magpundo nin dikit pagkatapos kan kada punto, asin dai magbalyo nin bigla sa sunod na panginot na punto.\nPuwede mong sambiton sa saimong introduksiyon an panginot na mga punto tanganing masubaybayan iyan kan mga nagdadangog o sambiton giraray an mga iyan sa saimong kongklusyon tanganing matandaan ninda iyan.\nTabangan an mga nagdadangog na magin interesado, masabutan, asin matandaan an saimong sinasabi paagi sa pagpalataw kan panginot na mga punto.\nI-share I-share Pagpalataw kan Panginot na mga Punto\nPagbasa Asin Pagtutukdo—Pagpalataw kan Panginot na mga Punto\nth leksiyon 14 p. 17


Brioso buelta sa puesto, armado nin stay order\nLibmanan, Camarines Sur. Nakabuelta sa puesto si suspendidong Alcalde Bernard Brioso sa banwaan na ini matapos makakua nin stay order hali sa Malacañan, petsado Febrero 6. Kinumfirmar kan alcalde na siya na an pigmimidmid kan mga empleados kan lokal na gobierno asin hinagad niya an cooperasyon kan mga opisyales lokal na magtrabajo na sinda envez kan pamomolitica. Alagad an ibang mga miembros kan Sangguniang Bayan dai siya pigrereconesir na mawot pang maberifikar an documentos kan stay order na hali sa Malacañan.\nSOLIDARITY WALK. Pinangenotan kan Naga City Police Office, BFP, mga escuelahan, Muslim community asin iba pang mga sektores nganing kundenaron an ginibong pagpasabog nin bomba sa Jolo Cathedral asin sa Zamboanga City Mosque. (NCPO)\nKan nakaaging Enero 30, 2019 si Bise Alcalde Rommel Bulaong iyo an pigreconesir kan DILG Bikol sa paagi kan pinaluwas na certificasyon ni Direktor Anthony Nuyda bilang Acting Mayor alagad nagsarong semana sana siya nakabuelo sa trabajo matapos kan apat na bulan sa controvercia sa pagkaigwang duwang alcalde kan saindang banwaan. Kan Febrero 8, 2019 nabigla naman siya kan magpaluwas nin memorandum sa mga department head an nagbabalik na jefe ejecutivo. Piglinaw kan balik alcalde na genuine an saiyang pugol na stay order mala ngani aram na kan opisina rehiyonal kan DILG Bikol. Huli sa caso administrativo, si Brioso na bakong kaalyado sa politica ni Gobernador Migz Villafuerte sinuspende nin anom na bulan puon kan Deciembre 21, 2018 asin kun dai niya piglaban legal an caso sagcod nakaabot sa Malacañan maabot an eleksyon sa Mayo 13, 2019, suspendido pa siya. Nakabuelta man siya sa posisyon duda an mga empleados na magkakaigwa naman nin controvercia sagcod na maparalisar an mga transaksyon finansyal asin apektado naman an saindang sueldo.


Minatubod Ako Sa Diklom: VIVA LA VIRGEN!\nSI INA TA\nBago isipon an pag-abot kan Disyembre, an Katolikong Bikol sibot na sa pag-andam asin pagpintakasi sa saiyang Ina. Sa dokumento kan simbahan, haros matolong gatos na an espesyal na relasyon kan mga Bikolnon sa babaying ini minsan bakong gayo sa kapot niyang aki na iyo an pinapamidbid na dyos kan Katolikong simbahan.Kaya, dawa ano pang kapahayagan o katekesis an gibohon dai manenegaran na an okasyon na ini, okasyon kan birhen, okasyon kan ina. Dakul naman na mga bagay an ginibong paghiling sa birhen bako sana sa lado kan teyolohiya kundi minsan sa iba pang disiplina arog kan antropolohiya, pilosopiya, sosyolohiya asin iba pa. Nangangahulugan ini na an simbolong pigdadara kan imahen bako na sanang limitado sa orihinal na diskurso kan sarong relihiyon. Sa sarong sanaysay na sinurat ni Rolando Tolentino kan Unibersidad nin Pilipinas ipinahiling niya an relasyon kan pagkapot sa imahen sa siring na paagi na nagkaribok asin nagmawot man si mga tawong makapotan an sikat na parakanta kan grupong South Border na kaidto itinaon man na igwang konsyerto sa Naga katakod na ngani kan selebrasyon sa Penafrancia. Kaipuhan na makaduta an sarong deboto ta kun dai nagigi ining dusta, sabi ngani. Igwa pang ibang pagbasa an ibang para-isip sa selebrasyon na ini asin ini nagpapahayag sana na an imahen kan birhen nakagamot naman sa kolonisadong kultura kan mga Bikolnon. Nagluwas man an imahen kan Ina sa mga sinurat puon pa kaidro sagkod ngonyan. Sa nahiling kong dokumento na saray-saray ni Fabiana Arejola, curator kan Museo Seminario, mahihiling na minsan an mga enot na parasurat sa Bikol igwang magkakanigong atensyon na itinao sa imahen. Sa mga kalendaryong Bikol, nagluwas an mga rawitdawit mapapadapit sa birhen. Igwang mga publikasyon an simbahan na iniluwas manunugod sa pagsaysay kan istorya asin mahahalagang kabtang kan debosyon sa paagi nin rawitdawit. Pwedeng magtao ini nin magkapirang suhestiyon asin ini digdi an katotoohan na makusogon na marhay an impluwesya kan relihiyon sa mga parasurat na anas man mga Katoliko o kaya nag-adal sa seminaryo. Kun baga maibabaing na an Ina an enot na musa kan mga parasurat asin iyo man idto an nababagay sa saindang panahon. Bako sana man pati ining limitaho sa imahen kan ina bilang an birhen sa Naga kundi minsan sa ibang lugar sa Bikol o magin sa entering nasyon igwang mga espesyal na selebrasyon para sa babaying ini. Sinususogan man ini kan pagtubod sa mga balyana asin halangkaw na paghiling sa mga babayi bago umabot an mga malungsing istranghero. Kun kaya sa sarong pagbasa, an imahen kan birhen, sarong ladawan na nin kapakumbabaan asin kan iba pang birtud nin mga Kristiyano na ginamit kan mga parasakop tanganing maitulod an agenda nin kolonisasyon sa mas toninong asin makabangag ( ta opium kan masa sigun ki Marx) sa paagi kan relihiyon. Sa kadaklan na bagay na ini, kaipuhan na orog pang mahiling kan mga Bikolnon an imahen bilang sarong bagong simbolo na lihis na sa kolonisasyon kundi bilang simbolo nin odok na pagkaboronyog, odok na pag-sabot kan satuyang kultura. An imahen kan Ina pwede man na magpahiling kan satuyang mga karigsokan, mga helang, mga palyadong institusyon na giraray kitang pigbabahog sa komersalisayon sa ngaran kan relihiyosidad asin bako kan tunay na ispiritwalidad na nakagamot sa mga bagay na mataong katalingkasan sa tawo. An imahen kan Ina igwa nang gira sa mga Bikolnon, sunod sa pili asin sili, sa Mayon asin sa mga bagyo, an birhen an saro sa toreng simbolo kan mga Bikolnon. Dai ta na ini manenegaran alagad igwa kita katungdan na magmukna o maghimo nin mga panibagong kahulugan o magsalingoy sa mga tunay na kahulugan na pigtahuban kan dominanteng pwersa kan kwarta asin bakong grasya, kan bakasyon asin bako kan debosyon, kan pagtiripon nin mga mariribok na istranghero asin bako nin toninong na paglaog sa panahon na orog niyatong mahihiling an sadiri asin an direksyon kan banwaan sa imahen na nababadoan nin bulawan, si Ina ta.\nPosted by Kristian Cordero at 11:08 AM


PI iginilid, konstruksyon kan mercado dai na ibabalyong brgy\nIginilid sa lamesa kan Sangguniang Bayan an petisyon kan maabot sa on mil na mga residente sa Pili, Camarines Sur nganing magpaapod nin People’s Initiative (PI) an mga constituentes tanganing iyo na an magpandanay kan nagkaperang resolusyon asin ordinansa na hinahagad kan alcalde sa banwaan na ini.\nAlagad sinabi ni Alcalde Tomas Bongalonta Jr. dawa pendiente an PI dai marerealisar an kagustohan kan Sangguniang Bayan nganing ibalyo an ipapatindog na bagong mercado publico sa barangay San Jose.\nSinabi kan jefe ejecutivo kinumfirmar na sa saiya kan opisina rehiyonal kan Department of Public Works and Highways (DPWH) sa Bicol na dai dapat mahahale sa orihinal na plano an ikokunstruhir na mercado publico sa barangay Old San Roque.\nAn punto babasehan man giraray si alokasyon kan Php240 milyon na hale sa orihinal na inaprubaran kan Department of Budget and Management.\nAn gusto kan mayoriang miembros kan SB ibalyo sa barangay San Jose sa lote kan Capitolyo Provincial sa dating Bicol River Basin Development Program nin huli ta iyo an dikta sa mga consejal kan saindang ‘‘among sa politica kan capitolyo’’, sabi pa ni Bongalonta.\nHinahalat nalang kan lokal na gobierno an pighahaman na plano kan DPWH Bicol na kinababalehan kan desinyo, na dapat igwang basement, igwang premiro asin ika-duwang escalon.\nAn saro naman sa posibleng maka-ulang na iyo an resolusyon kan SB sa pag-demolished kan lomang edificio kan mercado alagad kun delicado na an edificio asin mapeligro na sa publico dapat igwang certificasyon an DPWH asin dai na digdi kaipuhan an resolusyon kan consejo lokal.\nPerming tagulnod an mayoriang miembros kan SB sa administrasyon ni Bongalonta huli ta bako niyang kaalyado sa politica envez an nagsusuporta sana sa saiya iyo sinda consejal Narcel Lopez asin Francis Belen alagad sinabi man ni Consejal Efren Amesola na sa tama sana an saindang ginigibo kun igwang mga pagcontra sa jefe ejecutivo.\nNagkaperang mga resolusyon na hinahagad kan jefe ejecutivo sa SB alagad perming binabasura kan mga consejal.\nNin huli kaini, digdi nagpuon si hiro kan namamanuan sa mga barangay nganing itulod an People’s Initiative. (DPA)


An mga tataramon na Mas Dakulang Sentral Filipino (Ingles: Greater Central Philippine languages) sarong pigpanukalang subgroup kan pamilya nin tataramon na Austronesian . An mga ini pigtataram sa katahawan dangan kasurang parte kan Filipinas, asin sa Norteng Sulawesi. An subgrupong ini pigpanukala ni Robert Blust (1991) na pigbase sa leksikal asin ponologikal na ebidensya, asin pigtanggap kan kadaklan sa mga espesyalista sa larangan.\nSarong saringsing na artikulo ini sa Tataramon. Makakatabang ka sa Bikol Wikipedia sa pagparambong kaining pahina.\nPinaghugot gikan sa "https://bcl.wikipedia.org/w/index.php?title=Mga_tataramon_na_Mas_Dakulang_Sentral_Filipino&oldid=212058"\nHuring pigliwat an pahinang ini kan 21 Agosto 2021, alas 13:24.


Kimikang pisikal - Wikipedia\nPragmento kan manuskripto ni M. Lomonosov na 'Physical Chemistry' (1752)\nAn kimikang pisikal (Ingles: physical chemistry) iyo an pag-aadal nin makroskopiko, asin penomena nin partikulo sa mga sistemang kimikal sa prinsipyo, praktika, asin konsepto kan pisika arug kan paghiro, enerhiya, puwersa, oras, termodinamika, kimikang pangkwantum, estadistikong mekanika, dinamikong analitikal, asin ekwelibriyong kimikal.\nAn kimikang pisikal, sa paglain sa pisikang kimikal, iyo predominante (pero dae pirmi) na makroskopiko o supra-molekular na siyensya, huli ta an mayorya kan mga prinsipyo kun sain ini iyo namokna iyo relatibo sa bulko imbes na sa molekular/atomikong istraktura sana (halimbawa, an ekwelibriyong kimikal asin mga colloids).\nMga konsepto[baguhon | baguhon an source]\nAn nagkapira sa mga relasyon na mawot masimbagan kan kimikang pisikal iyo kabali an epekto kan:\nAn mga puwersang intermolekular na minaakto sa pisikal na karakter kan mga materyal (plastisidad, tensilong kusog, pang-ibabaw na tensyon sa mga likido).\nAn kinetiko kan reaksyon sa rikas kan nasambit na reaksyon.\nAn pag-identipika nin mga iyono asin an elektrikal na konduktibidad kan mga materyal.\nAn surface science asin elektrokimika kan mga selulang membrano.\nInteraksyon kan sarong lawas sa iba sa paagi nin mga bilang nin init o gibo na inaapod na termodinamika.\nAn pagbalyo kan init sa tahaw nin sistemang kimikal asin an kapalibotan kaini durante sa pagbabago nin hitsura o nangyayaring reaksyong kimikal na inaapod na termokimika.\nPag-aadal nin mga koligatibong karakter kan bilang nin espesye na yaon sa solusyon.\nBilang nin mga phase, bilang nin mga komposisyon asin an degri kan katalingkasan (o variance) pwedeng maitakod sa kada saro sa tabang kan phase rule.\nMga reaksyon nin elektrokimikang selula.\nKaugalian nin mga sistemang mikroskopiko gamit an mekanikang kwantum asin mga sistemang makroskpiko gamit an estadistikong termodinamiko.\nAn Wikimedia Commons igwa nin medya dapit sa Kimikang pisikal.\nWikibooks has a book on the topic of: Physical chemistry\nKinua sa "https://bcl.wikipedia.org/w/index.php?title=Kimikang_pisikal&oldid=210818"\nHuring binago an pahinang ini kaitong 12 Agosto 2021, alas 04:18.


Siring na igwa nin mga pisikal na principio na iyo an nagpapahero kan interong kinaban, siring man igwa nin mga principio espiritual na naggogobierno kan saimong relasyon sa Dios.\n1. ENOT NA PRINCIPIO\nAN DIOS NAMOMOOT SA SAIMO ASIN SIYA IGWA NIN MARAHAY NA PLANO SA SAIMONG BUHAY.\n(An mga referencia sa laog kan libritong ini kaipuhan na basahon asin intindihon nin huli ta ini parte kan Biblia).\nAN PAGKAMOOT KAN DIOS\n"Huli ta an Dios namoot na gayo sa kinaban, na itinao Niya an saiyang bogtong na Aki, tanganing an siisay man na minatubod sa Saiya dai mapahamak, kundi magkaigwa nin buhay na daing katapusan" (Juan 3:16).\nAN PLANO KAN DIOS\n(Si Jesus iyo an nagtaram) "Ako napadigdi tanganing sinda magkaigwa nin buhay, asin na sinda magkaigwa kaiyan nin dai makayanan" (Juan 10:10).\nTadao ta an kadaklan sa mga tawo dal nakakamati kan abundang buhay?\nNin huli ta...\n2. IKA-DUANG PRINCIPIO\nAN TAWO PARAKASALA ASIN NAPASIWAY SA DIOS, KAYA DAI NIYA NAMIMIDBIDAN ASIN NAMAMATEAN AN PAGKAMOOT KAN DIOS ASIN PLANO PARA SA SAIYANG BUHAY.\nAN TAWO PARAKASALA\n"Huli ta an gabos nagkasala asin 'naparayo' sa kamurawayan nin Dios" (Roma 3:23).\nAn tawo linalang tanganing magkaigwa nin pakisumaro na kaibahan nin Dios; alagad nin huli kan saiyang pagkarebelyoso pinili niya an saiyang sadiring paagi asin an pakisumaro niya sa Dios napasuway. Ining rebelyosong kaugalean nin tawo iyo an nasasabi sa Biblia na kasal-an.\nNAPASUWAY AN TAWO SA DIOS\nHuli ta an kabayadan nin kasa-lan iyo an kagadanan" (espiritual na pagkasiway sa presencia nin Dios) (Roma 6:23).\nAn Dios banal asin an tawo parakasala. An hararom na pag-ultanan iyo an nagpapasiway\nsa dua. An tawo nagpa-padagos sa pagmawot na maabot niya an Dios asin abundang\nbuhay huli sa sadiri niyang rnga paagi: marahay na gibo, marahay na pag-uugali,\nfilosofia, relihiyon, asin iba pa.\nAn ika-tulong principio nagtatao sato nin kasimbagan kan problemang ini...\n3. IKA-TULONG PRINCIPIO\nSI JESUS-CRISTO LANG AN PAAGI NA ITINAO NIN DIOS TANGANING MAPATAWAD KITA KAN SATONG MGA KASAL-AN. HULI SA SAIYA MAMAMATEAN AN PAGKAMOOT ASIN PLANO NIN DIOS PARA SA SAIMONG BUHAY.\nNAGADAN SIYA PARA SATO\n"Alagad ipinahiling kan Dios an saiyang dakulang pagkamoot sato kan kita mga parakasala pa, si Cristo nagadan dahel sato" (Roma 5:8).\nNABUHAY SIYA LIWAT\nSi Cristo nagadan huli kan satong mga kasal-an... ilinubong Siya saka binuhay liwat sa ikatolong aldaw, siring sa nasasabi sa mga kasuratan, na nagpahiling siya ki Pedro, asin sa doseng apostol. Pagkatapos, nagpahiling Siya sa sobra sa limang gatos na katugangan" (1 Corํnto 15:3-6).\nSIYA IYO SANA AN DALAN PASIRING SA DIOS AMA\n"Si Jesus nagsabi saiya, 'Ako iyo an dalan, asin an katotoohan, pati na an buhay: dai nin siisay man na madulok sa Ama, kun bakong huli Sako' " (Juan 14:6).\nAn Dios iyo an nagbugtak nin dalan sa harayong pag-ultanan ta sa Dios, pinaagi sa\npagpadara kan Saiyang bogtong na Aki, si Jesu-Cristo, tanganing magadan duman sa\nkrus huli sa kabayadan kan satong mga Kasal-an.\nDai pa, naninigo na sato sanang maaraman an tulong principiong ini...\n4. IKA-APAT NA PRINCIPIO\nKAIPUHAN AN LAMBANG SARO SA SATO MAG-AKO KI JESU-CRISTO BILANG PARALIGTAS ASIN KAGURANGNAN; HULI KAINI SATONG MAAARAMAN ASIN MAMAMATEAN AN PAG-KAMOOT KAN DIOS ASIN SAIYANG PLANO PARA SA SATONG BUHAY.\nKaipuhan Na Satong Akoon Si Cristo\n"Alagad an gabos na nag-ako Saiya, tinawan Niya nin kapangyarihan na maguing mga aki nin Dios, sinda na mga nagtutubod sa saiyang ngaran" (Juan 1:12).\nMa-aako Ta Si Cristo Sa Paagi Nin Pagtiwala\n"Huli sa biyaya nin Dios, nakaligtas kamo sa paagi nin pagtiwala. Iyan bako'ng sadiri nindong gibo kundi regalo nin Dios. Dai nin si-isay man an pwedeng mag-orgulyo dapit kaini, huli ta bako ining bunga kan sadiri nindang mga gibo" (Efeso 2:8-9).\nMa-aakoTa Si Cristo Sa Paagi Nin Sadiring Pagimbitar\n(Si Cristo nagtaram), "Uya nagtitindog ako asin nagtotoktok sa may pintuan, Kun siisay man dumagnog kan sakong tignog asin burmukas kan tata, malaog ako saiya" (Kapahayagan 3:20).\nAn pag-ako ki Cristo nangangaipo nin pagbalik sa Dios (pagsolsol) asin pagsarig na si Cristo malaog sa satong buhay tanganing patawadon kita kan satong nga kasalan asin guibohon Niya lamang an Saiyang mga panuga o kaya pagka-igwa nin emosyonal na pagkamate. Maaako ta si Cristo sa paagi nin pagtiwala, sarong personal na decididong pagsuko kan satong buot.\nArin an ladawan na nagrerepresentar kan saimong buhay?\nArin an ladawan na gusto mong magrepresentar kan sa saimong buhay?\nAn minasunod iyo an nagpapahayag kun paano mo maaako si Cristo...\nPWEDE MONG MAAKO SI CRISTO NGONIAN MISMO SA PAAGI NIN SARONG PAMIBI NA IGWA NIN PAGTIWALA\n(An pagpamibi iyo an pakiolay sa Dios)\nAram nin Dios kun ano an laog kan saimong puso asin an maw-ot Niya iyo an sinceridad kan saimong puso. Uya an sarong pamibi asin ini sarong paagi kun paano me maaako si Cristo.\n"Kagurangnang Jesus, kaipuhan ko lka. Salamat sa pagkagadan mo sa Krus huli sa sakong mga kasalan. Binubukasan ko an sakong puso asin inaako ko Ika bilang sakong Paraligtas asin Kagurangnan. Salamat sa kapatawaran kan sakong mga kasalan. Hadean Mo an trono nin sakong buhay. Guibohon mo po akong sarong tawong nabubuhay siring sa saimong pag-boot"\nAn pamibion na ini, iyo dao an kabot-an kan saimong puso?\nKun iyo, mamibi ka kan siring na pamibi, ngunian mismo, asin si Cristo malaog sa saimong buhay siring sa Saiyang ipinanuga.\nPAANO MO MA-AARAMAN NA SI CRISTO NASA LAOG NA NIN SAIMONG BUHAY\nSa saimong pagpamibi, inako mo dao si Cristo sa saimong buhay? Huli kan Saiyang panuga sa Kapahayagan 3:20, haen na ngunian si Cristo mapadapit kan Saiyang relasyon saimo? Si Cristo nagsabi na Siya malaog sa saimong buhay. Pano mo naaraman na sinimbag kan Dios an saimong pamibi? (Makasarig nanggad kita sa Dios asin sa Saiyang mga Tataramon. Giniguibo nanggad kan Dios an saiyang mga panuga.)\nAN BIBLIA NANUNUGA NIN BUHAY NA DAING KATAPUSAN SA GABOS NA MGA NAG-ARAKO KI CRISTO\n"An patotoo iyo ini, tinaw-an kita nin Dios kan buhay na daing katapusan, asin an buhay na iyan yaon sa saiyang Aki. An igwa kan Aki, igwa kan buhay: alagad an mayo kan Aki nin Dios mayo kan buhay. Sinusurat ko ini saindo na mga nag-tutubod sa ngaran kan Aki nin Dios, tanganing maaraman nindo na igwa kamo nin buhay na daing katapusan" (1 Juan 5:11-13).\nMagpasalamat ka sa Dios nin huli ta si Cristo nasa laog na kan sairnong buhay asin dai ka pababayaan (Hebreo 13:5). Huli sa Saiyang panuga, maaraman mo na si Cristo yaon na sa saimong buhay asin ika igwa na kan buhay na daing kala-pusan,kan Siya inako mo sa saimong buhay ngonian. Siya dai madaya sa saimo.\nSarong importanteng pagirumdum\nDAI MAGDEPENDE SA PAGMATE\nAn panuga kan tataramon nin Dios asin bakong an satong pagmate an satong panarigan. An Cristiano nabubuhay sa pagtubod (pagsarig) sa Dios. Ining trak sa ibaba nagpapaheling kan relasyon kan KATOTOOHAN (Dios asin Saiyang Tataramon), PAGTUBOD (an satong pagsarig sa Dios asin sa Saiyang Tataramon), asin PAGMATE (an resulta kan satong pagtiwala asin pagkuyog) (Juan 14:21).\nMay treyler o dai, an trak pwedeng magdalagan. Dai nanggad mapupwede na an treyler iyo an magguyod sa trak. Siring man, kitang mga Cristiano, dai nagdedepende o nananarig sa satong mga pakamate o emosyon -alagad satong pinaniniwalaan an kaimbodan nin Dios asin mga panuga kan Saiyang Tataramon.\nNGUNIAN NA INAKO MO NA SI CRISTO\nSa panahon na saimong inako si Cristo huli sa pagtubod, dakol na mga bagay an nangyari, siring baga kan mga minasunod:\nSi Cristo nag-laog na sa saimong buhay (Kapahayagan 3:20; Colosas 1:27).\nPinatawad na an saimong mga kasal-an (Colosas 1:14; 2:13).\nIka nagin aki na nin Dios (Juan 1:12).\nNagkaigwa ka na nin buhay na daing katapusan (Juan 5:24).\nPinagpo-nan mo na mabuhay nin siring sa plano Kan Dios (Juan 10:10; 2 Corinto 5:17; 1 Tesalonica 5:18).\nIgwa pa dao nin laen pang bagay na pwedeng mangyari sa saimong buhay na sobra pa kan pag-ako ki Cristo? Buot mo dao na pasalamatan an Dios ngunian mismo huli kan Saiyang guinibo para sa saimo? An pagpasalamat sa Dios nagpapaheling nin pagtubod.\nMGA PAAGI SA CRISTIANONG PAGTATALUBO\nAn Cristianong pagtatalubo iyo an resulta kan pagsarig ki Jesu-Cristo. "An matanas nabubuhay huli sa pagtubod" (Galacia 3:11). An buhay na igwa nin pagtubod makakatabang sa saimo sa pagsarig pa nin orog sa Dios mapadapit kan gabos na hero nin saimong buhay, asin sa pagguibo kan mga minasunod:\nMamibi sa Dios aro-aldao ( Juan 15:7).\nBasahon mo an Saiyang Tataramon (Biblia) aro-aldao (Mga Gibo 17:11) - enot na basahon an Ebanghelio ni San Juan.\nSunodon mo an kabot-an nin Dios sa gabos na panahon (Juan 14:21).\nlpahayag si Cristo sa paagi nin satong pamumuhay asin pagtataram (Mateo 4:19; Juan 15:8).\nlhunod sa Dios an gabos na hero kan saimong buhay (1 Pedro 5:7).\nTugotan mo na an Banal na Espiritu iyo magsakop sa saimong buhay (Galacia 5:16-17; Mga Gibo 1:8).\nIMPORTANTE AN MAKISUMARO SA PAGTIRIPON KAN MGA PARATUBOD\nSa Hebreo 10:25, sinabi sato "na dai pagpabayaan an satong pagtorotiripon..." Malaad nin marahay an kalayo kun dakol an panggatong. Alagad kun irayo ta an sarong opos natural an kalayo mapaparong. Arog man sana kaini an satong relasyon sa satong mga kapwa Cristiano. Kun dai ka nin pinag-aatenderan na simbahan, dai ka na maghalat na imbitaron ka pa. Hingo-haon mo na makasimba ka sa sarong simbahan na si Cristo ipinagpapaibabao asin an Saiyang Tataramon ipinagtotokdo. Guiboha ini ngunian na semana asin ugaleon an pag-pakisumaro.


Minatubod Ako Sa Diklom: KAWAT SA KALAYO\nKAWAT SA KALAYO\nTess Consulta, Eros 4 Photo by Jan Davila\nPiggigiromdom ko kun nuarin ako enot na nagkawat nin kalayo. Kun nuarin ako enot napaso, kun nuarin enot kong namati an init kaini. Sa bulan na Maros, pigpapataniran kita, pigpapagiromdom na magmaan sa kalayo, na mantang ini katuod kan tawo, ini man an saiyang mortal na kaiwal. Ini man an sinasabi baga kan mga gurang, na marahay na an mahabonan kisa sa masuloan, na bawal pa ngani an magpadagos kan mga nasuloan nin huli ta dinadara kaini an malas.\nAn kalayo dakulang simbolismo puon sa puon pa kan sibilisasyon kan tawo. An kalayo ngani saro sa apat na elemento na nagpapadalagan bako sana gayod kan kinaban kundi kan bilog na uniberso. Ini an saro sa mga pwersa, ini an mga imahe yaon sa bulkan, an kalayo kan saldang, an kitkilat, an santelmo asin sa mismong liwanag na satuyang hinahanap sa kadikloman. Ini an nagluluto, nagpapatutong, asin an sabi ngani baga nagpapainum pa satuya. Minsan, sa mito kan paglalang, yaon an elemento kan kalayo sa paglalang, na may nahilaw, natutong, asin tamang-tama sana na iyo man an sinasabing pinunan kan satuyang rasa, kan satuyang kolor-dagang kublit. Sa mga osipon na ini, mahihiling na an kusog asin liwanag kan kalayo, pinapakinabangan kan tawo o kan kinaban asin kita nakagamot digdi na daing gayo niyatong pighihiling o pinag-aadalan. Alagad an mga mitong ini nagserserbing istruktura nin paghiling o panan’awan.\nSa sarong nabasa ko, an kalayo an enot na pig-omaw kan tawo kan ini saiyang matuklasan, an kalayo na enot na nahiling sa diklom kan kuweba, an kalayo na iyo an nagtukdo saiya, sa paagi kan liwanag kaini, kan tawo pasiring sa saiyang kapwa, na iyo man an pwedeng gamiton kan tawo sa pagraot kan kapwa-tawo asin kan kinaban. An kalayo sagkod batbat, nagin mga bomba asin an pwersang nagmukna, iyo man an pwersang maraot sa satuya. Nagpapahiling sana ini kan siklo, kan trahedya kan tawo na maguru-utro sigun sa apat na elemento. Apwera sa kalayo bilang pwersa, ini man an imahe kan kadakalan satuya kun ano an impyerno. Pigtutulod ini kan simbahan, kaiba kan imahe kan asupre. Alagad, an kalayo bako sana man sa impyerno, ginagamit man ini kan simbahan bilang imahe kan banal na espirito, asin an mismo akto nin pagpurga tanganing malinigan kita asin makahiling nin liwanag. Kun kaya an espirital na dimensyon bako sana sa tubig kan bonyag, kundi sa kalayo kan kumpil na iyong nagpaparigon sa kalag kan tawo. Kun kaya, mahihiling na an sarong simbolo, dai man naggad malilimitahan sa sarong kahulugan sana man asin minsan an simbahan arog kan Katolisismo, ginagamit ini. An bulan bako sana man simbolismo ni Santa Maria asin ini man an simbolismo kan demonyo sa magkapirang obra biswal, asin sa satuya ngani mas konektado ini sa imahe kan aswang na dai sana napuputol an hawak kundi nakasakay naman sa sighid na impluwensya man kan luwas sa satuya.\nNagiromdoman ko kun nuarin ako enot nagkawat kan kalayo, minsan pigpapatanidan akong dai magkawat kaini ta kukulgan ako kaini, alagad an mahika kaidto, kan panahon na nagibo kong iburubalyo an sakuyang muro sa naglalad na gasera, na dai ako nakukulgan, na dai ako napapaso, asin ini man an enot na na mahikang pigpahiling ko sa sakuyang mga tugang, asin puon kaidto dai naman nanggad ako nawaran nin pasinasyon asin kamawotan na maghorop-horop sa liwanag, sa kalayo, sa aninipot.\nPosted by Kristian Cordero at 3:11 PM\nAN HAPON NI HARRY POTTER\nPALANCA SA BIKOL\nNAME D POETS